Dɔlélewo—Ale Si Míaɖe Wo Dzi Akpɔtɔ\nMíaƒe ametia wɔa avu kple futɔ aɖewo siwo ate ŋu awu mí evɔ míekpɔa wo alo sea wo ŋkɔ o la gbe sia gbe. Dɔlékui vovovowo gena ɖe lãme na mí siwo gblẽa nu le míaƒe lãmesẽ ŋu. * Míate ŋu anya ale si tututu ŋutilãa wɔa avu kple dɔlékui siawo o, elabena míaƒe ametia tsia dɔlékuiawo nu alo wua wo dometɔ akpa gãtɔ hafi woayi nu gblẽ ge le mía ŋu. Gake ɣeaɖewoɣi la, dɔlékui vɔ̃ɖi aɖewo ɖua dzi. Ne edzɔ alea la, ahiã be nàno atike alo azã dɔdamɔnu aɖewo be woado ŋusẽ wò ametia.\nƑe akpe geɖewo va yi la, amewo menya nu boo aɖeke tso ale si dɔlékui siwo ŋku mate ŋu akpɔ o la gblẽa nu le ame ŋu la ŋu o. Emegbe le ƒe alafa 19 lia me la, dzɔdzɔmeŋutinunyalawo va ɖo kpe ale si dɔlékuiwo nana míedzea dɔ la dzi eye esia na míeva kpɔ ale si wòhiã be míakpɔ mía ɖokuiwo ta la dze sii. Tso ɣemaɣi la, dɔdada ŋuti numekulawo dze agbagba be yewoaɖe dɔxɔleameŋu aɖewo abe sakpate kple ɖevimetutudɔ dzi akpɔtɔ alo aɖe wo ɖa kura. Ke hã, nyitsɔ laa la, dɔlélewo abe ŋudza ƒomevi aɖe kple ƒunukpeƒeŋudza gatrɔ gbɔ. Nu ka gbɔe wòtso? Bu nya siawo ŋu kpɔ:\nƑe sia ƒe la ame akpe geɖe zɔa mɔ yia teƒeteƒewo le xexea me godoo, eye zi geɖe la, dɔlékuiwo nɔa wo ŋu wotsɔ nɔa yiyim. Nyati aɖe si wota ɖe magazine aɖe (Clinical Infectious Diseases) me gblɔ be: “Esi yameʋuwo tsoa dukɔ ɖeka me yia bubu me le ɣeyiɣi kpui aɖe me ta la, amewo kakaa dɔléle vɔ̃ɖiwo kabakaba le manyamanya me.”\nDɔlékui aɖewo megasea atike o. Xexea Me Lãmesẽ Habɔbɔ ka nya ta be: “Xexea ɖo ta teƒe aɖe si dɔlélewo magase atike o si awɔe be dɔléle siwo wokpɔ atike na tsã la nagate amewuwu.”\nDukɔwo me zitɔtɔ kple ahedada na wòle sesẽm na dziɖuɖuwo be woatsi ale si dɔlélewo le kakam la nu.\nAme geɖewo menya nu siwo tututu woawɔ be woatsi dɔlélewo nu o.\nTogbɔ be nɔnɔme siawo katã li hã la, àte ŋu awɔ wò akpa dzi be nàkpɔ ɖokuiwò kple wò ƒomea ta. Nyati si kplɔe ɖo la afia mí be le dukɔ madeŋgɔwo gɔ̃ hã me la, míate ŋu azã mɔnu bɔbɔe siwo wɔa dɔ atsɔ atsi dɔlélewo nu.\n^ mm. 3 Menye dɔlékui siwo míate ŋu akpɔ o la katãe nana míedzea dɔ o. Nyati siawo aƒo nu tso dɔlékui suesuesuewo kple esiwo ate ŋu aɖe fu na míaƒe lãmesẽ la ŋu.


Psalmowo 25 | Biblia Le Internet Dzi | Xexe Yeye Gɔmeɖeɖe\nGbedodoɖa hena mɔfiame kple tsɔtsɔke\n“Fia wò toƒewom” (4)\n“Tsi metoa Yehowa kple ame siwo vɔ̃nɛ la dome o” (14)\n‘Tsɔ nye nu vɔ̃wo katã kem’ (18)\nDavid ƒe ha. א [Alef] 25 Oo Yehowa, ŋuwòe metrɔ ɖo.* ב [Bet] 2 Nye Mawu, ŋuwòe meɖo ŋu ɖo;+Mègana ŋu nakpem o.+ Mègana nye futɔwo natso aseye ɖe ŋunye o.+ ג [Gimel] 3 Vavãe, ŋu makpe ame siwo da woƒe mɔkpɔkpɔ ɖe dziwò la dometɔ aɖeke o,+Ke ŋu akpe ame siwo wɔa alakpanu dzodzro la ya.+ ד [Dalet] 4 Oo Yehowa, na manya wò mɔwo;+Fia wò toƒewom.+ ה [He] 5 Na mazɔ le wò nyateƒe la me, eye nàfia num,+Elabena wòe nye nye xɔname Mawu la. ו [Waw] Wòe mele mɔ kpɔm na ŋkeke blibo la. ז [Zayin] 6 Oo Yehowa, ɖo ŋku wò nublanuikpɔkpɔ kple wò lɔlɔ̃ si nu metsina o+Si nèɖena fiana ɣeawokatãɣi* la dzi.+ ח [Het] 7 Mègaɖo ŋku nye ɖevimenuvɔ̃wo kple nye dzidadawo dzi o. Ðo ŋku dzinye le wò lɔlɔ̃ si nu metsina o la ta,+Le wò nyuiwɔwɔwo ta, Oo Yehowa.+ ט [Tet] 8 Yehowa nyo, eye wòle dzɔdzɔe.+ Esia tae wòfiaa mɔ si wòle be nu vɔ̃ wɔlawo nato anɔ agbe la wo.+ י [Yod] 9 Akplɔ ɖokuibɔbɔlawo le nu dzɔdzɔe wɔwɔ me,*+Eye wòafia eƒe mɔ ɖokuibɔbɔlawo.+ כ [Kaf] 10 Yehowa ƒe mɔwo katã nye amenuveve kple nuteƒewɔwɔ sɔŋNa ame siwo léa eƒe nubabla+ kple eƒe ŋkuɖodzinyawo+ me ɖe asi. ל [Lamed] 11 Oo Yehowa, xa ɖe wò ŋkɔ la ta+Nàtsɔ nye vodada akem, togbɔ be ekpe ŋutɔ hã. מ [Mem] 12 Ame kae vɔ̃a Yehowa?+ Ame mae wòafia mɔ si wòatia lae.+ נ [Nun] 13 Eyae* akpɔ nu nyuiwo,+Eye eƒe dzidzimeviwo anyi anyigba la dome.+ ס [Samek] 14 Tsi metoa Yehowa kple ame siwo vɔ̃nɛ la dome o,+Eye wònana wonyaa eƒe nubabla la.+ ע [Ayin] 15 Nye ŋkuwo le Yehowa ŋu ɣeawokatãɣi,+Elabena eyae aɖe nye afɔ le ɖɔ me.+ פ [Pe] 16 Trɔ ɖe ŋunye, ne nàve nunye,Elabena metsi akogo, eye metsi asi. צ [Tsade] 17 Nye dzimexaxawo dzi ɖe edzi;+Ðem tso nye xaxawo me. ר [Res] 18 Kpɔ nye fukpekpe kple nye hiã ɖa,+Ne nàtsɔ nye nu vɔ̃wo katã akem.+ 19 Kpɔ ale si nye futɔwo sɔ gbɔe ɖaKple ale si wolé fum kaɖikaɖii ɖa. ש [Sin] 20 Kpɔ nye agbe ta,* eye nàɖem.+ Mègana ŋu nakpem o, elabena wòe mesi tso. ת [Taw] 21 Na nuteƒewɔwɔ kple nu dzɔdzɔe wɔwɔ nakpɔ tanye,+Elabena wòe mele mɔ kpɔm na.+ 22 Oo Mawu, ɖe Israel tso eƒe xaxawo katã me.\n^ Alo, “wòe metsɔ nye luʋɔ na.”\n^ Alo, “Si li tso tititi ke.”\n^ Egɔmeɖeɖe tẽe, “le ʋɔnudɔdrɔ̃ me.”\n^ Alo, “Eƒe luʋɔe.”\n^ Alo, “Kpɔ nye luʋɔ ta.”


Woɖi Ðase Na Roma Fiagã Ƒe Dzɔlawo | Nusɔsrɔ̃\nƑe 59 M.Ŋ. mee. Asrafo siwo ŋu mɔzɔzɔ na ɖeɖi te la kplɔ gamenɔla gbogbo aɖewo to agbo si nye Porta Capena nu ge ɖe Roma dua me. Fiagã Nero ƒe fiasã la le Palatine Togbɛa dzi, eye Roma Fiagã Ƒe Dzɔla siwo ta yi hedo woƒe awuwo ɖe edzi la le eŋu dzɔm. * Aʋafiagã Yulio na gamenɔlawo zɔ to Roma Dziɖuɖumegãwo Ƒe Adaŋudeƒe la ŋu heyi Viminal Togbɛa dzi. Wozɔ to abɔ aɖe si me woɖi vɔsamlekpuiwo ɖo na Roma mawuwo le la ŋu eye wova to asrafowo ƒe hehexɔƒe aɖe hã ŋu.\nRoma Fiagã Ƒe Dzɔlawo ƒe kpememe si wobe wokpɔ le Claudius Ƒe Xɔ Tamegobaa, si wotu le ƒe 51 M.Ŋ. me la me\nApostolo Paulo hã nɔ gamenɔlaawo dome. Ɣleti aɖewo do ŋgɔ esi Paulo nɔ tɔdziʋu aɖe si ahom sesẽ nɔ nyamanyamam me la, mawudɔla aɖe gblɔ nɛ be: “Ele be nàtsi tsitre ɖe Kaisaro ŋkume.” (Dɔw. 27:24) Ðe ɣeyiɣia de be nya mawo nava eme na Pauloa? Ðikeke mele eme o be esi Paulo trɔ kpɔ Roma Fiaɖuƒea ƒe fiadua ɖaa la, nya siwo Aƒetɔ Yesu gblɔ nɛ esi wònɔ Antonia Mɔ́ me le Yerusalem la va susu me nɛ. Yesu gblɔ nɛ be: “Lé dzi ɖe ƒo! Elabena ale si nèle ɖase ɖim tsitotsito tso ŋunye le Yerusalem la, nenema kee wòle be nàɖi ɖase le Roma hã.”—Dɔw. 23:10, 11.\nPaulo anya tɔ sẽe be yealé ŋku ɖe Castra Praetoria mɔ́ sesẽ si wotu kple anyikpe dzẽ si ŋu gli sesẽwo le eye xɔ sesẽwo le etame la ŋu. Roma Fiagã Ƒe Dzɔlawo wɔa dɔ le mɔ́ sesẽa me eye dua me ƒe kpovitɔwo hã nɔa afi ma. Fiagã la ƒe asrafowo ƒe hatsotso 12 ye nɔa afi ma, * tsɔ kpe ɖe dua me kpovitɔwo ƒe ha gbogbo aɖewo ŋu; si fia be asrafo akpe geɖe siwo dome sɔdzisrafowo hã le nɔa mɔ́ sesẽ ma me. Castra Praetoria mɔ́ sesẽ sia ɖoa ŋku ŋusẽ si gbegbe le fiagã la si dzi na amewo. Esi wònye be Roma Fiagã Ƒe Dzɔlawo dzɔa gamenɔla siwo wokplɔ tso Roma Fiaɖuƒea ƒe akpa vovovowo vɛ ŋu ta la, Yulio kplɔ gamenɔla siawo to agbo gã eneawo dometɔ ɖeka nu. Le ɣleti geɖe ƒe mɔzɔzɔ si me afɔku geɖe nɔ megbe la, Yulio kplɔ gamenɔla siwo wotsɔ de esi la va ɖo mlɔeba.—Dɔw. 27:1-3, 43, 44.\n“AME AÐEKE MEXEA MƆ” ÐE PAULO ƑE GBEƑÃÐEÐE NU O\nLe mɔzɔzɔa me la, Paulo kpɔ ŋutega si ɖee fia be tɔdziʋua agbã gake ame sia ame atsi agbe. Da vɔ̃ɖi aɖe ɖu Paulo gake naneke mewɔe o. Eda dɔ na dɔnɔwo le Melite ƒukpoa dzi, si wɔe be nuto ma me tɔwo gblɔ le eŋu be mawu aɖee wònye. Nudzɔdzɔ siawo ŋu nyawo anya kaka ɖe Roma Fiagã Ƒe Dzɔla siwo si aʋatsodzixɔsewo le la dome.\nNɔvi siwo le Roma la va do go Paulo ‘le Apio Si me, kple Amedzrodzeƒe Etɔ̃awo.’ (Dɔw. 28:15) Gake esi wònye gamenɔla ta la, aleke wòawɔ ana eƒe didi be yeaɖe gbeƒã le Roma la nava eme? (Rom. 1:14, 15) Ame aɖewo susui be dzɔlawo ƒe tatɔ lae wotsɔ gamenɔlawo de asi na. Ne nenemae la, ke anye Dzɔlawo Ƒe Tatɔ, Afranius Burrus, si anye ŋusẽtɔ evelia kplɔ fiagã la ɖo, gbɔe wokplɔ Paulo yii. * Aleke kee wòɖale o, le esi aʋafiagãwo nanɔ Paulo ŋu dzɔm teƒe la, Roma Fiagã Ƒe Dzɔla ɖeka aɖe koe wotia be wòanɔ Paulo ŋu dzɔm. Woɖe mɔ na Paulo be wòanɔ xɔ si eya ŋutɔ haya me; ate ŋu anɔ amedzrowo xɔm faa ahaɖe gbeƒã na wo, “eye ame aɖeke mexea mɔ nɛ o.”—Dɔw. 28:16, 30, 31.\nRoma Fiagã Ƒe Dzɔlawo Le Nero Ƒe Ŋkekea Me\nRoma Fiagã Ƒe Dzɔlawo ƒe asaɖa la dze le ƒe alafa gbãtɔ me gaku sia dzi\nRoma Fiagã Ƒe Dzɔlawo kaa atam be yewoakpɔ fiagã la kple eƒe ƒomea ta. Ne woyina aʋa la, woléa aflaga siwo dzi fiagã la ƒe nɔnɔmetata le kple akpoxɔnu si dzi aganɛ (alo, akekle) ƒe nɔnɔmetata, si nye Kaisaro Tiberio ƒe dzesi, le la ɖe asi. Woma dzɔlawo ɖe ƒuƒoƒowo me eye aʋafiagãwo nɔa wo nu; dzɔla siawo kee kpɔa dedienɔnɔnyawo gbɔ le fefewɔƒewo eye wokpena ɖe dzotsilawo hã ŋu. Dzɔla siawo subɔna hena ƒe 16 pɛ ko, esi Roma asrafoha bubuawo ya subɔna ƒe 25 sɔŋ. Woxea fe siwo asrafowo xɔna la ƒe teƒe etɔ̃ na wo, viɖe geɖe sua wo si, eye woxea ga gbogbo aɖe na wo ne woxɔ dzudzɔ le dɔ me. Wozã Roma Fiagã Ƒe Dzɔlawo le fuwɔwɔ gamenɔlawo kple wo wuwu hã me. Anɔ eme be Roma Fiagã Ƒe Dzɔla siwo Paulo dze agbagba be yeaɖe la dometɔ aɖewo kee woɖe gbe na wowui le edede gaxɔ me zi evelia me.—2 Tim. 4:16, 17.\nPAULO ÐI ÐASE NA AME ŊKUTAWO KPLE AME TSƐWO\nAle si Castra Praetoria la le egbea\nÐewohĩ Burrus bia gbe Paulo le fiasã la me alo le Fiagã Ƒe Dzɔlawo ƒe asaɖa la me hafi kplɔe yi Nero gbɔ. Paulo mena mɔnukpɔkpɔ tɔxɛ si nye be wòaɖe gbeƒã “na ame ŋkutawo kple ame tsɛwo siaa” la to eŋu o. (Dɔw. 26:19-23) Nu ka kee Burrus kpɔ le Paulo ŋu o, womedee gaxɔ me le Fiagã Ƒe Dzɔlawo ƒe asaɖa me o. *\nXɔ si Paulo haya la lolo nyuie be wòte ŋu xɔ “Yudatɔwo ƒe amegãwo” eye wòɖe gbeƒã na woa kple ‘ame geɖe siwo va egbɔ le afi si wòdze.’ Fiagã Ƒe Dzɔlawo hã senɛ ‘wòɖia ɖase tsitotsito’ na Yudatɔwo tso Fiaɖuƒea kple Yesu ŋu, “tso ŋdi va se ɖe fiẽ.”—Dɔw. 28:17, 23.\nNe Paulo le eƒe lɛtawo me nyawo gblɔm be woaŋlɔ la, asrafoawo nɔa esem\nFiagã Ƒe Dzɔlawo ƒe ha vovovowoe dzɔa fiasã la ŋu gbe sia gbe. Woɖɔa li asrafo siwo dzɔa Paulo hã ŋu gbe sia gbe. Le ƒe eve siwo apostoloa tsɔ nɔ ga me me la, asrafowo se lɛta siwo wòŋlɔ na Efesotɔwo, Filipitɔwo, Kolosetɔwo, kple Hebri Kristotɔwo la me nyawo, esi wònɔ egblɔm be woaŋlɔ, eye wokpɔe wòtsɔ eya ŋutɔ ƒe asi ŋlɔ lɛta na Kristotɔ si ŋkɔe nye Filemon. Esime Paulo nɔ gaxɔ me la, eɖe ɖetsɔleme fia kluvi aɖe si ŋkɔe nye Onesimo si si dzo le eƒe aƒetɔ gbɔ; Paulo va “zu fofo nɛ esime wònɔ bablawo me le gaxɔ me,” eye wògbugbɔ ɖoe ɖe eƒe aƒetɔ. (Filem. 10) Ðikeke mele eme o be Paulo tsɔ ɖe le eme na ame siwo nɔ eŋu dzɔm hã. (1 Kor. 9:22) Míate ŋu akpɔ ale si wòanɔ nya biam asrafoawo tso taɖodzinu si le aʋawɔnu vovovoawo ŋu eye emegbe wòva zã nyatakaka mawo le kpɔɖeŋu nyui aɖe me la le susu me.—Ef. 6:13-17.\n‘GBLƆ NYA LA VƆVƆ̃MANƆMEE’\nPaulo ƒe gaxɔmenɔnɔa na be “nya nyui la va ɖe zɔ yi ŋgɔ” heɖo Fiagã Ƒe Dzɔlawo kple ame bubuwo gbɔ. (Flp. 1:12, 13) Ame siwo le Castra Praetoria mɔ́ sesẽa me la do ka kple amewo le Roma Fiaɖuƒe bliboa me; nenema kee kadodo nɔ woa kple fiagã la kpakple eƒe aƒemetɔ gbogboawo hã dome. Fiagã la ƒe aƒemetɔwoe nye eƒe ƒometɔwo, subɔviwo kple kluviwo; wo dometɔ aɖewo va zu Kristotɔwo. (Flp. 4:22) Paulo ƒe gbeƒãɖeɖe dzideƒotɔe na be dzi ɖo nɔvi siwo nɔ Roma la ƒo ‘wogblɔ Mawu ƒe nya la vɔvɔ̃manɔmee.’—Flp. 1:14.\nNɔnɔme ka ke mee míeɖale o, mina míadze agbagba aɖe gbeƒã na ame siwo va naa kpekpeɖeŋu mí\nPaulo ƒe gbeƒãɖeɖedɔa wɔwɔ le Roma dea dzi ƒo na míawo hã egbea esi míele ‘gbeƒã ɖem le nɔnɔme deamedziwo kple nɔnɔme madeamedziwo siaa me.’ (2 Tim. 4:2) Mía dometɔ aɖewo tsi xɔ me, alo tsi teƒe ɖeka le kɔdziwo; ɖewo hã le gaxɔ ŋutɔŋutɔwo me le woƒe xɔse ta. Nɔnɔme ka ke mee míeɖale o, míate ŋu aɖe gbeƒã na ame siwo va srãa mí kpɔ, ɖewohĩ be yewoava na kpekpeɖeŋu aɖe mí. Ne míeɖia ɖase dzideƒotɔe ɣesiaɣi la, míeɖenɛ fiana be naneke mate ŋu ‘abla Mawu ƒe nya la’ o.—2 Tim. 2:8, 9.\nNuŋɔŋlɔ si dzi Sextus Afranius Burrus ƒe ŋkɔ dze le\nAnɔ eme be wodzi Burrus le Vaison-la-Romaine, si le France ƒe anyiehe fifia, afi si wokpɔ nuŋɔŋlɔ aɖe si me eŋkɔ dze le la le ƒe 1884 M.Ŋ. me. Le ƒe 51 M.Ŋ. me la, Agrippina Suetɔ, si nye Kaisaro Klaudio srɔ̃ kple nyruiyɔvi, do Burrus ɖe dzi wòzu Roma Fiagã Ƒe Dzɔlawo ƒe tatɔ. Agrippina na ame eve na hehe viaŋutsuvi Nero be wòava zu fiagã. Burrus, si nye asrafo bibi aɖe, ye na asrafowo ƒe hehe Nero. Hehenala eveliae nye xexemenunyala Seneca, si kpe ɖe Nero ŋu be wòadze nunya. Esi mɔnukpɔkpɔa nya su Agrippina si ko la, ede aɖi nu me srɔ̃a Klaudio wòku. Hafi Klaudio ƒe kua ŋu nya naɖi la, Burrus kplɔ Nero yi Castra Praetoria mɔ́ me eye wòna Roma Fiagã Ƒe Dzɔlawo ɖoe fiagãe, ale be naneke meli Sewɔha la nawɔ wu be woada asi ɖe edzi o. Esi Nero hã na wowu dadaa le ƒe 59 M.Ŋ. me la, Burrus kpɔ eta. Roma ŋutinyaŋlɔla Suetonius kple Cassius Dio gblɔ be Nero de aɖi nu me na Burrus wòku le ƒe 62 M.Ŋ. me.\n^ mm. 2 Kpɔ aɖaka si nye “Roma Fiagã Ƒe Dzɔlawo Le Nero Ƒe Ŋkekea Me.”\n^ mm. 4 Asrafo siwo ade 1,000 ye nɔa Romatɔwo ƒe asrafoha ɖeka me.\n^ mm. 7 Kpɔ aɖaka si nye “Sextus Afranius Burrus.”\n^ mm. 9 Kaisaro Tiberio de Herodes Agripa gaxɔ me le afi sia le ƒe 36/37 M.Ŋ. me le esi Agripa ɖe eƒe didi be Caligula nava zu fiagã gblɔ la ta. Esi Caligula va xɔ fiazikpuia la, eɖo eteƒe na Herodes hetsɔe ɖo fiae le Yudea.—Dɔw. 12:1.


Biblia Nusrɔ̃viwo Nɔ Te Sesĩe Le “Tetekpɔ Ƒe Gaƒoƒo” Me | Nusɔsrɔ̃\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Punjabi Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Umbundu Uzbek Venda Vietnamese Waray-Waray Wolaita Xhosa Yoruba Zulu\nESI Xexemeʋa I dzɔ le ƒe 1914 me la, ame geɖe va nya nu tso Biblia Nusrɔ̃viwo ƒe akpaɖekedzimademade ŋu. (Yes. 2:2-4; Yoh. 18:36; Ef. 6:12) Aleke nuwo nɔ na Mawu subɔla siwo nɔ Britain?\nAmexɔxɔ Ðe Asrafodɔ Me Ŋuti Se si wode le ƒe 1916 me le Britain na wodze ŋutsu siwo xɔ tso ƒe 18 va ɖo 40 siwo nye trewo la xɔxɔ ɖe asrafodɔ me sesẽe gɔme. Sea ɖe mɔ be woaɖe ame siwo agbe asrafodɔwɔwɔ le “mawusubɔsubɔ kple agbenɔnɔ ƒe dzixɔsewo” ta la le eme. Dziɖuɖua ɖo ʋɔnudrɔ̃ƒewo be woatso nya me le ame siwo woaɖe le eme kple nu siwo ƒe mɔ woaɖe na wo ŋu.\nEteƒe medidi o, wolé Biblia Nusrɔ̃vi 40 de asrafowo ƒe gaxɔ me, eye woɖo wo dometɔ 8 ɖe aʋagbedzi le France. Nudzɔdzɔ sia na nɔviawo ŋlɔ lɛta ɖo ɖe Britain ƒe Dudɔnunɔlawo ƒe Tatɔ Herbert Asquith tsɔ ƒo nu tsi tre ɖe nɔviawo ƒe gaxɔmenɔnɔ ŋu eye ame 5,500 sɔŋ ye de asi ete.\nNyatakaka va ɖo nɔviawo gbɔ be wode se be woada tu nɔvi enyi siwo woɖo ɖe France le esi wogbe be yewomawɔ aʋa o ta. Gake esi wokplɔ nɔviawo yi afi si woada tu wo le la, wogatso nya me be woade wo dɔsesẽwɔgaxɔ me ƒe ewo boŋ. Wokplɔ wo gbɔ va de gaxɔ me le England.\nEsi aʋaa nu nɔ sesẽm la, wote ŋutsu srɔ̃tɔwo hã xɔxɔ ɖe asrafodɔ me sesẽe. Le se sia ta, wokplɔ Henry Hudson si nye ɖɔkta heganye Biblia Nusrɔ̃vi yi ʋɔnu le Manchester, England. Le August 3, 1916, dzi la, ʋɔnua bu fɔe, wodo fe nɛ, eye wotsɔe de asi na asrafowo. Le ɣeyiɣi ma ke me la, wodrɔ̃ nya na nɔvi bubu hã le Edinburgh, Scotland. Gake ʋɔnua tso afia na James Frederick Scott, si nye nya nyui kakala si xɔ ƒe 25 la be meɖi fɔ o. Fiagãdziɖuɖua gatsɔ nɔvi sia ƒe nya la yi ʋɔnu ake, gake emegbe woɖe asi le eƒe nyaa ŋu le ʋɔnunya bubu aɖe si gafɔ ɖe te le London ta. Le Nɔviŋutsu Herbert Kipps ƒe nya ya gome la, wobu fɔe, wodo fe nɛ heɖoe ɖe asrafodɔ me.\nKaka September 1916 naɖo la, nɔvi 264 sɔŋ ŋlɔ agbalẽ be woaɖe yewo le asrafodɔ me. Woɖe asi le wo dometɔ 5 ŋu, wode dɔ asi na wo dometɔ 154 be “woawɔ dudɔ sesẽwo,” wobia tso wo dometɔ 23 si be woawɔ asrafodɔ bubu siwo melɔ aʋawɔwɔ ɖe eme o, woɖo ame 82 ɖe asrafodɔ me, eye wodrɔ̃ ʋɔnu wo dometɔ aɖewo, bu fɔ wo hede wo gaxɔ me. Esi ame geɖe tsi tre ɖe ŋutasẽnu siwo wɔm wole ɖe nɔvi siawo ŋu ŋuti ta la, dziɖuɖua ɖe wo tso asrafowo ƒe gaxɔwo me yi dukɔmeviwo ƒe gaxɔ siwo me wowɔa dɔ sesẽ le me.\nWona Edgar Clay kple Pryce Hughes, si va zu alɔdzedzikpɔla le Britain emegbe la, yi ɖaɖe tsiʋe le Wales. Gake woɖo Herbert Senior, si nye ame enyi siwo wokplɔ gbɔe tso France la dometɔ ɖeka, ɖe Wakefield Gakpɔ me le Yorkshire. Nɔvi bubuwo wɔ dɔ sesẽwo le Dartmoor Gakpɔ me, wokpe fu geɖe eye gakpɔ sia mee ame siwo gbe asrafodɔ le dzitsinya ta la sɔ gbɔ wu le.\nWoɖo Frank Platt, Biblia Nusrɔ̃vi si lɔ̃ be yeawɔ asrafodɔ bubu siwo melɔ aʋawɔwɔ ɖe eme o, la ɖe aʋagbedzi eye wowɔ fui heti eyome vevie. Wowɔ fu Atkinson Padgett si srɔ̃ nyateƒea le eƒe asrafozuzu megbe la hã vevie le esi wògbe aʋawɔwɔ ta.\nTogbɔ be anɔ eme be ƒe alafa ɖeka kloe nye esi va yi la, mía nɔviawo mese Kristotɔwo ƒe akpaɖekedzimademade gɔme nyuie o hã la, wodze agbagba be yewoawɔ nu siwo adze Yehowa Mawu ŋu. Ame siwo ŋkɔ míeyɔ le nyati sia me la ɖo kpɔɖeŋu nyui ɖi le “tetekpɔ ƒe gaƒoƒo” ma me. (Nyaɖ. 3:10)—Nu nyui siwo le míaƒe nudzraɖoƒe le Britain.


LE XEXE sia si me dɔ wua ame siwo wu miliɔn 850 le me la, asesẽ ŋutɔ be woabui be nu geɖe fũu ƒe ame si nɔnɔ ate ŋu agblẽ nu le ame ŋu. Gake ɖe nède dzesii be mawunyakpukpui si míeyɔ le nyati si do ŋgɔ me la mexlɔ̃ nu ku ɖe ga alo kesinɔnuwo ŋu o, ke boŋ galɔlɔ̃ kple eɖoɖo kplikpaa be woazu kesinɔtɔ ŋue wòxlɔ̃ nu tsoea? Nu kae dzɔna ne amewo ƒo wo ɖokuiwo ɖe ga kple nunɔamesiwo didi vivivo me? Gbã la, de ŋugble tso nu si wògblẽna le wo viwo ŋu la ŋuti kpɔ.\nNu Siwo Wògblẽna Le Ðeviwo Ŋu\nAkɔntabubuwo ɖee fia be, le ƒe ɖeka ko me la, ƒewuivi siwo le Amerika la dometɔ ɖe sia ɖe kpɔa television dzi boblododo 40,000 sɔŋ. Bu video dzi fefewo, haƒomɔ̃ deŋgɔwo, kɔmpiuta dzi mɔfiaɖoɖowo (software), kple awu xɔŋkɔ siwo le tsia dzi, siwo ɖeviwo kpɔna le fiasewo me kple wo xɔlɔ̃wo ƒe aƒewo me hã ŋu kpɔ, eye nàkpɔ ale si gbegbe woanya ɖea fu na wo dzilawo be woaƒle nu siawo na yewoe ɖa. Dzila aɖewo ƒlea nu sia nu si wo viwo di la na wo. Nu ka tae?\nNunɔamesi nyuiwo mesu dzila aɖewo si le ɖevime o, eya ta wowɔa nu sia nu na wo viwo be ne wova tsi la, woagase le wo ɖokui me be womelé be na yewo o. Dzila aɖewo hã vɔ̃na be ne yewogbe yewo viwo ƒe didiwo dzi wɔwɔ na wo la, womagalɔ̃ yewo o. Dzilawo ƒe habɔbɔ aɖe si le Boulder, Colorado, U.S.A. la ɖolawo dometɔ ɖeka gblɔ be: “Wodi be yewoanye yewo viwo ƒe xɔlɔ̃ nyuitɔ kekeake ahakpɔ egbɔ be yewo viwo nakpɔ dzidzɔ.” Dzila bubuwo bui be nu geɖe nana yewo viwo axɔ ɖe ale si yewogblẽa wo ɖi ɖanɔa dɔme ɣeyiɣi didi la teƒe. Eye esi wònye ɖeɖi te dzila aɖewo ŋu le kwasiɖa bliboa ƒe hloloetsotso le dɔme eye womedi be yewo viwo naɖe fu na yewo ne yewogbe nane si ɖeviawo bia dzi wɔwɔ na wo o ta la, wonana nu sia nu si wobia la wo.\nGake ɖe dzila siwo nana nu sia nu si wo viwo bia wo la le kpekpem ɖe wo ŋu loo, alo ɖe wole nu gblẽm le wo ŋu? Nublanuitɔe la, nudzɔdzɔwo ɖee fia be le esi teƒe be ɖevi siwo wowɔa vi na alea nalɔ̃ Dada kple Papa geɖe wu la, ɖe wova zua akpemadalawo. Womedea asixɔxɔ nu si wobia kpakple fuɖename vevie la kura gɔ̃ hã ŋu o. Sukudzikpɔla aɖe gblɔ be: “Mede dzesii be, ne nu siwo ɖeviawo bia la su wo si enumake la, le kwasiɖa eve ko megbe la, nu sia si wodi vevie la megaɖia naneke na wo o.”\nAleke nuwo va nɔna na ɖevi siwo wowɔa vi na la ne wova tsi? Le nyadzɔdzɔgbalẽ si nye Newsweek ƒe nya nu la, numekukuwo ɖee fia be ɖevi siawo va zua ame tsitsi siwo “wòsesẽna na ŋutɔ be woakpe akɔ kple agbemenuteɖeamedziwo.” Esi wònye be womesrɔ̃ ale si woawɔ dɔ sesĩe be nu si wodi nasu wo si o ta la, wo dometɔ geɖe mekpɔa dzidzedze le suku, dɔme, kple srɔ̃ɖeɖe me o, eye wogakpɔtɔ kpɔa wo dzilawo si nu le ganyawo gome. Wova zua ame siwo dzimaɖitsitsi kple blanuiléle ɖea fu na ŋutɔ.\nEya ta edze ƒãa be ɖe wotea nu nyuiwo ɖevi siwo wowɔa vi na la boŋ. Womekpe ɖe wo ŋu be woakpɔ dɔwɔwɔ, bubunɔameŋu, kple dzesidede ŋutete tɔxɛ siwo le ame si ƒe vevienyenye dze sii o. Aƒenɔ Jessie O’Neill, si nye susumedɔdala, xlɔ̃ nu be: “Ne èna ɖeviwo kpɔe be nu sia nu si yewodi ate ŋu asu yewo si le ɣeyiɣi si yewodi me la, àna be woava kpe fu le etsɔme.”\nNu Kae Wògblẽna Le Ame Tsitsiwo Ŋu?\nNyadzɔdzɔgbalẽ si nye Psychology Today gblɔ ku ɖe srɔ̃tɔwo ŋu be: “Eɖanye ɣeyiɣi didi kae mieɖe mia nɔewo alo ga agbɔsɔsɔme kae le mia si o, anɔ eme be nyahehe si agado mo ɖa le mia dome la aku ɖe ga ŋu.” Nyadzɔdzɔgbalẽa gagblɔ be “ale si srɔ̃tɔwo kpɔa ganyawo ŋuti masɔmasɔwo gbɔ ate ŋu aɖee afia nenye be woƒe srɔ̃ɖeɖea anɔ anyi didi loo, alo ado kpo nu.” Edze ƒãa be srɔ̃tɔ siwo tsia dzi ɖe ga kple nunɔamesiwo ŋu fũu akpa la dea woƒe srɔ̃ɖeɖe afɔku gã aɖe me. Akɔntabubu ɖee fia be ganyawo ŋuti nyahehewoe nye nu si gbɔ koŋ srɔ̃gbegbe 90 le alafa me tsona.\nNe srɔ̃tɔwo ɖoe be yewoalé yewoƒe srɔ̃ɖekadodoa me ɖe asi hã la, ne wotsia dzi ɖe ga kple nunɔamesiwo ƒe ame si susu ŋu la, ate ŋu awɔe be woƒe srɔ̃ɖeɖea makpɔ dzidzedze tututu o. Le kpɔɖeŋu me, ate ŋu adzɔ be atsu kple asi siwo nyi fe la nanɔ dziku dom ɖe wo nɔewo ŋu kabakaba ahanɔ fɔ bum wo nɔewo ɖe woƒe gakuxiwo ta. Atsu kple asi aɖewo tsia dzi ɖe woawo ŋutɔwo ƒe nunɔamesiwo didi ŋu ale gbegbe be womegakpɔa ɣeyiɣi ɖe wo nɔewo ŋu o. Nu kae dzɔna ne wo dometɔ ɖeka ƒle nu xɔasi aɖe le srɔ̃a ƒe manyamanya me? Nuwɔwɔ alea hea adzamenuwɔwɔ, fɔbubuameɖokui, kple makamaka ɖe ame nɔewo dzi vanae—esiawo katã gblẽa nu le srɔ̃ɖeɖea ŋu.\nAme tsitsi ʋɛ aɖewo, woɖanye srɔ̃tɔwo alo trewo o, tsɔ woƒe agbe sa vɔ ŋutɔŋutɔ ɖe ŋutilãmenuwo didi vivivo ta. South Africa tɔ aɖewo tee kpɔ be yewoawu yewo ɖokui le esi woƒe agbagbadzedze be yewoasrɔ̃ yevuwo ƒe ŋutilãmenudidi ƒe agbenɔnɔ medze edzi na wo o ta. Le United States la, ŋutsu aɖe wu srɔ̃a, via ŋutsu si xɔ ƒe 12, kple eɖokui, ɖewohĩ le gakuxi si me tom wònɔ ta.\nEnye nyateƒe be menye kesinɔnuwo yome titi tae ame akpa gãtɔ kuna ya o. Ke hã, wo ɖokui ƒoƒo ɖe kesinɔnuwo didi vivivo me ate ŋu ana be agbe ƒe vivisese nato wo ŋu. Ate ŋu adzɔ hã be woaxa nu geɖe le agbe me ne nuteɖeamedzi le dɔme alo gakuxiwo nana be wokuna ɖe tsitre nu, tsia zãdomadɔlɔ̃e, ta ɖua wo edziedzi alo dɔmavɔleameŋu ɖea fu wo—lãmesẽkuxi siwo ana woaku kukpo. Eye ne ame va nyɔ le eɖokui me hekpɔe be ehiã be yeawɔ tɔtrɔ le yeƒe agbe me gɔ̃ hã la, ate ŋu atsi megbe akpa. Srɔ̃a magaka ɖe edzi o, ɖewohĩ anya gblẽ nu geɖe le viawo ƒe seselelãme kple eya ŋutɔ ƒe lãmesẽ ŋu xoxo. Ðewohĩ woate ŋu aɖɔ nu siwo gblẽ le wo ŋu la dometɔ aɖewo ɖo, gake abia agbagbadzedze geɖe ŋutɔ. Ame siawo tɔgbi ‘tsɔ nuxaxa geɖe ŋɔ wo ɖokui flofloflo’ vavã.—Timoteo I, 6:10.\nNu Ka Dim Nèle?\nAme sia ame kloe dina be ƒome kpɔdzidzɔ nanɔ ye si, yeanɔ lãmesẽ nyui me, dɔwɔɖui nyui aɖe nanɔ ye si, eye ga geɖe hã nanɔ ye si be yeate ŋu anɔ agbe le dziɖeɖi me. Ebia dadasɔ be nu ene siawo katã nasu ame si, gake ne ame tsia dzi vevie ɖe ga ŋu la, megava dana sɔna o. Le ame geɖe gome la, ɖewohĩ ahiã be woalɔ̃ awɔ dɔ si ƒe fetu mesɔ gbɔ o, anɔ aƒe si le sue wu me, aƒle ʋu si mexɔ asi akpa o, alo aɖe asi le hadomeɖoƒe kɔkɔwo ŋu. Wo dometɔ nenie lɔ̃na be yewoatsɔ nunɔamesi xɔasi siawo gbegbe asa vɔe ɖe agbemenu siwo le vevie wu ta? Nyɔnu aɖe gblɔ be, ‘Menyae be nyemehiã nu siawo gbegbe o, gake esesẽ nam ŋutɔ be maɖe wo dzi kpɔtɔ!’ Ame aɖewo di be yewoaɖe yewoƒe nunɔamesiwo dzi kpɔtɔ, gake womedi be yewoanye ame gbãtɔ siwo aɖe afɔ sia o.\nKe wò ya ɖe? Ne ète ŋu trɔ asi le wò nɔnɔmewo ŋu heda sɔ le wò ganyawo kple nunɔamesiwo gome la, èdze na kafukafu. Le go bubu me la, ɖe nèle nyati sia xlẽm kabakaba fifi laa, le esi ale si nènɔa agbee la bia ɣeyiɣi geɖe tso asiwò ta? Ame siwo di be yewoaɖe yewoƒe nunɔamesiwo dzi kpɔtɔ bene yewoanɔ lãmesẽ me geɖe wu ahaɖe dzi ɖi la dometɔ ɖekae nènyea? Ekema tɔ afɔ to sesĩe eye nàtso nya me kaba hafi ŋutilãmenuwo yome titi nava gblẽ nu le wò ƒomea ŋu. Aɖaŋuɖoɖo aɖewo le aɖaka si le ete me, siwo ate ŋu akpe ɖe ŋuwò nàte wò nunɔamesiwo dzi ɖeɖe kpɔtɔ.\nNe ame te ŋu da sɔ le nunɔamesiwo gome la, edea ƒomea me tɔ ɖe sia ɖe dzi le lãmesẽnyawo kple seselelãme gome. Gake nu bubu aɖe gale vevie na Kristotɔwo ya—womedina be nunɔamesiwo didi nava do kplamatse yewo kple Mawu dome ƒomedodo o. Aleke ŋutilãmenuwo didi vivivo ate ŋu ana ame kple Mawu dome ƒomedodo naɖo afɔku me, eye aleke woawɔ axe mɔ na nu sia ƒe dzɔdzɔ? Nyati si kplɔe ɖo aɖe eme.—g6/07.\nZi geɖe la, ɖevi siwo wowɔa vi na va zua akpemadalawo eye eteƒe medidina hafi nu si wodi vevie la megaɖia naneke na wo o\n[Aɖaka/Nɔnɔmetata si le axa 7]\nDadasɔ Le Agbenɔnɔ Me\nBe ame nate ŋu aɖe eƒe nunɔamesiwo dzi kpɔtɔ la, tameɖoɖo kplikpaa kple ɖoɖo nyui wɔwɔ hiã. Aɖaŋuɖoɖo siwo gbɔna la kpe ɖe ame geɖe ŋu.\n▪ AME ÐOKUI ME DZODZRO. Nu kawoe nàte ŋu adzudzɔ ƒeƒle? Nu kawo ŋue nàte ŋu aɖe asi le? Nuzazã yeye ɖe sia ɖe si do yea? CD haƒogbawoea? Mɔ̃ɖaŋunu yeye siwo gado yea?\n▪ TE AGBE TSƐ NƆNƆ KPƆ. Ne èle ɖi kem le ɖokuiwò me la, ɖe manyo be nàtee kpɔ hena ɣleti ade alo ƒe ɖeka oa. Emegbe de ŋugble le ɣeyiɣi gbogbo siwo nèzãna ɖe ga kple nunɔamesiwo didi ŋu kpɔ. Ðe wonana nèkpɔa dzidzɔ geɖe wu loo, alo wò dzidzɔ medea blibo oa?\n▪ NA VIWÒWO NAKPƆ GOME LE AGBE TSƐ NƆNƆ ŊUTI NUMEDZODZROA ME. Ewɔwɔ alea ana woawɔ nu aduadu kpli wò eye masesẽ na wò be nàgbe woƒe didi aɖewo dzi wɔwɔ ne ehiã o.\n▪ BU KOTOKUMEGA NANA VIWÒWO ŊU. Woɖatiae be yewoanɔ ga dzram ɖo ɖe nane ƒeƒle ŋu alo be mehiã yewo o, woasrɔ̃ dzigbɔɖi kple asixɔxɔdede nu siwo le wo si ŋu. Woasrɔ̃ nyametsotsowɔwɔ hã.\n▪ SRƆ̃ MƆNU SIWO AKPE ÐE ŊUWÒ NÀÐE GAZAZÃ DZI KPƆTƆ. Ƒle nu siwo ƒe asi dzi woɖe. Wɔ ɖoɖo ɖe nu siwo nàƒle kple ga home si nàzã ŋu. Ne miele dodom la, miwɔ ɖoɖo miatsɔ míaƒe ʋu ɖeka. Migazã gas kple elektrik mɔ̃wo yakayaka o. Miɣe agbalẽwo le agbalẽdzraɖoƒe le esi teƒe be miaƒle wo.\n▪ ZÃ ƔEYIƔI SI VA TSI ANYI NA WÒ LA LE MƆ ÐEVI NU. Ðo ŋku edzi be, menye wò taɖodzinuae nye be yeaɖe yeƒe nunɔamesiwo dzi kpɔtɔ ko o, ke boŋ be nàte ŋu akpɔ nu siwo le vevie wu la gbɔ, abe ɣeyiɣikpɔkpɔ ɖe wò ƒomea me tɔwo kple xɔlɔ̃wo ŋu ene. Èle esia wɔm xoxoa?\nDidi vevie be woazu kesinɔtɔ ate ŋu ana masɔmasɔ nanɔ srɔ̃ɖeɖe me\nƉoe Ɖe Amewo Ɖoe Ɖe Amewo Didi Be Yeazu Kesinɔtɔ Ate Ŋu Agblẽ Nu Le Ŋuwò\ng 7/07 axa 4-7


NE AME aɖe na wò ga dɔlar miliɔn ɖeka be nàdzudzɔ television kpɔkpɔ le wò agbemeŋkekewo katã me ɖe, àdzudzɔa? Ƒe aɖewoe nye esi va yi la, wobia gbe Amerikatɔwo le numekuku aɖe me, eye wo dometɔ 1 le 4 ɖesiaɖe me gblɔ be yewomadzudzɔ o. Le numekuku bubu me la, wobia gbe ŋutsuwo be woagblɔ nusi wodina vevie wu. Ame akpa gãtɔ gblɔ be yewodi be yewoanɔ ŋutifafa kple dzidzɔ me. Gake menye nusiawoe le vevie na wo wu o. Nusi nɔ vevie na wo wu le agbe mee nye be television nukpɔmɔ̃ gã aɖe nasu yewo si!\nAmewo kpɔa dzidzɔ ɖe television ŋu ŋutɔ le xexeame godoo. Tso keke ƒe 1931 me, esime wotoe vɛ teti la, Amerikatɔwo ƒe Radiodɔwɔƒe dzikpɔla gblɔ be: “Ne television va xɔ anyi nɔ keŋkeŋ eye wòde ŋgɔ nyuie la, esɔ be míakpɔ mɔ be anyigba dzi tɔwo katã anye ekpɔlawo.” Le ɣemaɣi la, woanya bui be nya mawo nye amiɖeɖe ɖe nya ŋu akpa, gake egbea wokpɔe be enye nyateƒe. Wobu akɔnta be television siwo katã le xexeame ƒe xexlẽme ade miliɔn 1,500, eye ekpɔlawo hã le agbɔ sɔm ɖe edzi ŋutɔ. Amewo ɖakpɔa dzidzɔ ɖe television ŋu loo alo womekpɔa dzidzɔ ɖe eŋu o, ele akpa vevi aɖe wɔm le amewo ƒe agbe me.\nƔeyiɣi si gbegbe amewo tsɔ kpɔa television la mele gbɔgblɔ me o. Nyitsɔ laa la, numekuku aɖe si wowɔ le xexeame godoo ɖee fia be le mama dedie nu la, amewo zãa gaƒoƒo etɔ̃ kple edzivɔ ko gbesiagbe tsɔ kpɔa television. Dziehe Amerikatɔwo zãa gaƒoƒo ene kple afã tsɔ kpɔa television gbesiagbe, gake Japantɔwo ya zãna gaƒoƒo atɔ̃ gbesiagbe tsɔ kpɔnɛ, si nye gbogbotɔ kekeake. Ne woƒo gaƒoƒo mawo katã nu ƒu la, enye ɣeyiɣi gbogbo aɖe ŋutɔ. Ne míekpɔa television gaƒoƒo ene gbesiagbe la, kaka míaxɔ ƒe 60 la, míazã ƒe ewo atsɔ kpɔ television. Ke hã, ne èbu eŋu kpɔ la, mía dometɔ aɖeke malɔ̃ be woaŋlɔ ɖe yeƒe yɔdokpe dzi be, “Mía xɔlɔ̃ lɔlɔ̃tɔ si zã eƒe agbemeŋkekewo katã ƒe akpa ɖeka le ade me tsɔ kpɔ television la ƒe yɔdoe nye esia” o.\nÐe wònye esi television kpɔkpɔ doa dzidzɔ na amewo tae wozãna gaƒoƒo gbogbo ma tsɔ kpɔnɛ ɖoa? Ao, mele nenema kokoko o. Ame geɖe kpɔe be yewozãna ɣeyiɣi geɖe akpa tsɔ kpɔa television, eye etena ɖe wodzi be yewomezã yewoƒe ɣeyiɣia le mɔ si aɖe vi na yewo wu nu o. Ame aɖewo gblɔna be “Television kpɔkpɔ zu numãme na yewo.” Gake television kpɔkpɔ mate ŋu azu numãme na wò abe alesi gbegbe atike vɔ̃ɖiwo zazã zua numãme na ame ene o, togbɔ be wosɔ le nanewo gome hã. Amesiwo atike vɔ̃ɖi aɖe zazã zu numãme na la zãna ɣeyiɣi geɖe ɖe eŋu. Togbɔ be wodina be yewoaɖe ɣeyiɣi si yewozãna ɖe eŋu dzi akpɔtɔ alo aɖe asi le numãme sia ŋu hã la, womete ŋu wɔnɛ o. Wotsɔa hadome kple ƒome wɔna veviwo saa vɔe ɖe atike vɔ̃ɖiwo zazã ta, eye eɖea fu na wo vevie ne wodzudzɔ ezazã. Nusiawo tɔgbe ate ŋu aɖe fu na amesiwo kpɔa television fũ akpa hã.\nFia Salomo nunyala la gblɔ be: “Anyitsi geɖe nono menyo o.” (Lododowo 25:27) Gɔmeɖose sia ku ɖe television kpɔkpɔ hã ŋu. Togbɔ be television ɖea vi le nu geɖe me hã la, ekpɔkpɔ fũ akpa ate ŋu aɖe ɣeyiɣi si wòle be ame nazã ɖe eƒe ƒomea ŋu dzi akpɔtɔ, ate ŋu awɔe be ɖeviwo magalé fɔ ɖe nuxexlẽ ŋu o, ahana be woƒe agbagbadzedze le suku dzi naɖe akpɔtɔ, eye ate ŋu ana hã be ame nalolo fũ akpa. Ne èzãna ɣeyiɣi geɖe fũ akpa ɖe television kpɔkpɔ ŋu la, nunya le eme be nàde ŋugble tso viɖe si nèkpɔna tsoa eme ŋu. Míaƒe ɣeyiɣiwo xɔ asi ale gbegbe be mele be míazã wo yakayaka o. Nunya le eme be míabu nusiwo míekpɔna le television dzi hã ŋu. Míaƒo nu tso nya siawo ŋu le nyati si gbɔna me.—g10/06.\nƉoe Ɖe Amewo Ɖoe Ɖe Amewo TV—Ɣeyiɣifilae Wònyea?\ng 10/06 axa 3-4


Nukatae Wòle Be Míanya Kristo ƒe Futɔ La?\nGbetakpɔxɔ—Tata Si Míesrɔ̃na | December 2006\nGBE BUBU Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Moore Polish Portuguese Romanian Setswana Shona Silozi Slovak Slovenian Swahili Tsonga Turkish Ukrainian\nApostolo aɖe, si gbɔgbɔ ʋã la, ŋlɔ ɣeyiɣi didi aɖee nye esia be: “Miese be, Kristo ƒe futɔ la gbɔna.” (Yohanes I, 2:18) Nya wɔdɔɖeamedzi ka gbegbee nye esia! Ƒe alafa geɖe enye esia si ame geɖewo tee kpɔ be yewoase nya ma gɔme. Amekae nye Kristo ƒe futɔ la? Ɣekaɣie wòava? Nukae wòawɔ ne eva?\nLE ƑE geɖe siwo va yi me la, ame gbogbo aɖewo ŋutɔe wogblɔ be wonye Kristo ƒe futɔ la. Le ɣeyiɣi mawo me la, amesiwo woyɔ be “Kristo ƒe futɔ la” dometɔ aɖewo nye Yudatɔwo, Katolikotɔwo ƒe papawo, kple Roma-fiagãwo. Le kpɔɖeŋu me, esi Fiagã Frederick II (1194-1250) gbe be yemakpɔ gome le Atitsogaʋa aɖe si sɔlemehaa nɔ wɔwɔm me o la, Papa Gregory IX gblɔ be, eyae nye Kristo ƒe futɔ la, eye wòɖee le hame. Innocent IV, si va xɔ ɖe Papa Gregory teƒe hã gaɖe Frederick le hame. Esia wɔe be Frederick hã gblɔ le Innocent ŋu be, eyae nye Kristo ƒe futɔ la.\nApostolo Yohanes koe nye Biblia-ŋlɔla si zã nyagbe “Kristo ƒe futɔ.” Ezã nya sia zi atɔ̃ le eƒe lɛtawo dometɔ eve me wòfia ame ɖeka loo, alo ame geɖe. Àkpɔ mawunyakpukpui siwo me nya sia dze le le aɖaka si le axa si kplɔe ɖo me. Míate ŋu ade dzesii le kpukpui siawo me be, Kristo ƒe futɔ la nye aʋatsokala kple ameblela, si ɖoe kplikpaa be yeagblẽ ƒomedodo si le amewo kple Mawu kpakple Yesu dome la me. Eyata apostoloa xlɔ̃ nu ehati Kristotɔwo be: “Lɔlɔ̃tɔwo, migaxɔ nya sia nya si tso gbɔgbɔ aɖe gbɔ la dzi se o, ke boŋ mido nya siwo tso gbɔgbɔawo gbɔ la kpɔ, be Mawu gbɔe wotso hã, elabena aʋatsonyagblɔɖila geɖe do go yi xexea me.”—Yohanes I, 4:1, NW.\nYesu hã xlɔ̃ nu ku ɖe ameblela, alo aʋatsonyagblɔɖilawo ŋu be, wonye: “Amesiwo vaa mia gbɔ le alẽgbalẽwo me, evɔ le wo me la wonye amegãxi nyanyrãwo. Mitsɔ woƒe tsetsewo [alo, dɔwɔwɔwo] dze si wo.” (Mateo 7:15, 16) Ðe Yesu hã nɔ nu xlɔ̃m eyomedzelawo ku ɖe Kristo ƒe futɔ la ŋu le kpɔɖeŋumɔ nua? Mina míakpɔ alesi míawɔ anya amesi Kristo ƒe futɔ la nye ɖa.\nWoɖe Kristo ƒe Futɔ la Ðe Go\nNya Vevi Siwo Tso Yesaya ƒe Agbalẽa Me—Akpa I\nAlesi Míeʋli Te Ŋu Nɔ Te Sesĩe Le Gbɔgbɔ Me\nAnukwareɖiɖi Ðea Vi\nLɔ̃ Mawu Si Lɔ̃ Wò\nNusi Wòfia Be Míalɔ̃ Mía Havi\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA December 2006\nGBETAKPƆXƆ—TATA SI MÍESRƆ̃NA December 2006


1 Tesalonikatɔwo 5:15\nMikpɔ nyuie bena, amea ɖeke nagaɖo vɔ̃ vɔ̃ teƒe o, ke boŋ miti nyuididi na mia nɔewo kple amewo katã yome ɖaasi.\n2 Korintotɔwo 13:11\nMlɔeba la, nɔviwo, dzi nadzɔ mi, mizu blibo, mina woafa akɔ na mi, miaƒe tamesusu nanɔ ɖeka, mina anyi le ŋutifafa me, eye lolo kple ŋutifafa Mawu anɔ anyi kpli mi!\n2 Tesalonikatɔwo 1:8\nle dzo ƒe aɖe me, esime woabia hlɔ̃ amesiwo menya Mawu o kple amesiwo meɖoa to mía Aƒetɔ Yesu Kristo ƒe nyanyuie la o,\nTanye enye hlɔ̃biabia kple teƒeɖoɖo le gbesigbe woƒe afa ada; elabena woƒe gbegblẽɣi le aƒe tum, eye nusi woɖo ɖe wo ŋu la, le edzi ɖo ge kaba.\nElabena míenyae amesi gblɔ be: „Tɔnyee nye hlɔ̃biabia, nye la maɖo eteƒe, Yehowa ye gblɔe;“ eye wògagblɔ be: „Yehowa adrɔ̃ nɔnu eƒe dukɔ la.“\nEye ne miele tsitre le gbe ɖom ɖa, eye nyaa ɖe le miaƒe dzi me ɖe amea ɖe ŋu la, mitsɔe kee, bena mia Fofo, si le dziƒowo la, natsɔ miaƒe vodadawo hã ake mi.\nMegegblɔ ha „maɖo vɔ teƒe“ o; dzɔ Yehowa sinu, eye wòakpe ɖe ŋuwò.\nMegagblɔ be; „Alesi wòwɔm la, nenema mawɔe, eye made eteƒe na ame le eƒe nuwɔwɔ nu“ o!\n ne ate ŋu anye, nusi ke atso mia gome la, minɔ anyi kple amewo katã le ŋutifafa me! Migabia hlɔ̃ na mia ɖokui o, nye lɔlɔ̃tɔwo, ke miɖe mo na dziku la boŋ, elabena woŋlɔ ɖi bena; „Tɔnyee nye hlɔ̃biabia, nye la maɖo eteƒe, Aƒetɔ la gblɔe.“\n Tete Petro va egbɔ gblɔ bena: Aƒetɔ, zi nenie nɔvinye awɔ nuvɔ̃ ɖe ŋutinye, eye matsɔe akee mahã? Halase zi adre loo? Yesu gblɔ nɛ bena: Nyemegblɔ na wò bena, vaseɖe zi adre o, ke boŋ vaseɖe zi adre teƒe blaadre.\n Mawu hlɔ̃biala, Yehowa, Mawu hlɔbiala, do! Wò anyigba ƒe ʋɔnuɖrɔ̃la, kɔ ɖokuiwò dzi, eye naɖo dadalawo ƒe nuwɔwɔ teƒe na wo!\n Mina woaɖe veve helĩhelĩ kple dɔmedzoe kple dziku kple ɣlidodo kple busubɔbɔ katã kpakple nu tovo wɔwɔ katã hã ɖa le mia dome. Ke mikɔ dome ɖe mia nɔewo ŋu, eye miaƒe dɔme natrɔ ɖe mia nɔewo ŋu, eye mitso ke mia nɔewo, abe alesi Mawu tso ke mi le Kristo me la ene.\n Elabena esia ŋuti woyɔ mi vɛ ɖo; elabena Kristo hã kpe fu le mia ta, eye wògblẽ kpɔɖeŋu ɖi na mi, bene miadze eƒe afɔɖoƒewo yome, amesi mewɔ nuvɔ̃a ɖeke o, eye womekpɔ beble le eƒe nu me hã o; esime wodzui la, medzu ame ɖe eteƒe o; esime wokpe fu la, meɖo ŋɔdzi na ame o; ke etsɔe ɖe asi na amesi drɔ̃a ʋɔnu dzɔdzɔe la boŋ.\n Amesi le ha dzim na dzi xanu la, le abe amesi ɖe avɔ ɖi le vuvɔŋɔli, eye abe ahaƒãe wokɔ ɖe adzalẽɖaɖi dzi ene. Ne dɔ le wò ketɔ wum la, na aboloe wòaɖu, eye ne tsikɔ le ewum la, na tsii wòano; elabena dzoka ƒom nèle ƒu ɖe eƒe ta me, eye Yehowa aɖo eteƒe na wò.\n Migabu mia ɖokui aɖaŋudzelawo o! Migaɖo vɔ̃ vɔ̃ teƒe na amea ɖeke o, miaƒe tamesusuwo nanɔ nu nyuiwo yome le amewo katã ƒe ŋku me; ne ate ŋu anye, nusi ke atso mia gome la, minɔ anyi kple amewo katã le ŋutifafa me! Migabia hlɔ̃ na mia ɖokui o, nye lɔlɔ̃tɔwo, ke miɖe mo na dziku la boŋ, elabena woŋlɔ ɖi bena; „Tɔnyee nye hlɔ̃biabia, nye la maɖo eteƒe, Aƒetɔ la gblɔe.“ Eyata ne do le wò futɔ wum la, na nuduɖui, ne tsikɔ le ewum la, na tsii; elabena ne èwɔ esia la, àƒo dzoka xɔxɔwo nu ƒu ɖe eƒe ta dzi. Megana nu vɔ̃ɖi la naɖu dziwò o, ke tso nu nyui la ɖu nu vɔ̃ɖi la dzi boŋ.\n eye amesi le didim be, yeadrɔ̃ ʋɔnu kpli wò, bene yeaxɔ wò awu le asiwò la, na ne wòaxɔ avɔ hã le asiwò; eye amesi ke azi dzi wò be, nazɔ kplii gaƒoƒo ɖeka la, zɔ eve kplii. Na nu amesi le nu biawòm, eye amesi le didim be, yeaɣe nu le asiwò la, megatrɔ dzo le egbe o. Míese wogblɔ bena: Lɔ̃ hawòvi, eye nalé lu wò ketɔ: ke nye la mele egblɔm na mi bena: Milɔ̃ miaƒe ketɔwo; miyra amesiwo ƒoa fi ɖea mi, miwo nyui na amesiwo léa mi ɖe ke me; mido gbe ɖa ɖe amesiwo ƒoa ɖi mi la ta; eye mido gbe ɖa ɖe amesiwo le mia yome tim la ta, bena ne miazu mia Fofo, si le dziƒo la, ƒe viwo; elabena eyae nana eƒe ɣe dzena na ame vɔ̃ɖiwo kple ame nyuiwo, eye wònana tsi dzana na ame dzɔdzɔewo kple ame madzɔmadzɔwo.


2 Timoteo 2 | Biblia Le Internet Dzi | Xexe Yeye Gɔmeɖeɖe (1984)\n2 Eya ta wò la, vinye, yi edzi nànɔ ŋusẽ kpɔm le amenuveve si le Kristo Yesu me la me, 2 eye nu siwo nèse le gbɔnye, siwo dzi ɖasefo geɖewo hã ɖo kpee la, tsɔ nu siawo de asi na nyateƒetɔwo; ekema woawo hã woadze nyuie be woafia nu ame bubuwo. 3 Esi nènye Kristo Yesu ƒe asrafo nyui ta la, kpe fu si wòle be nàkpe le vɔ̃ me la. 4 Ame si le asrafodɔ wɔm la megaƒoa eɖokui ɖe agbemesitsatsadɔwo me o, bene wòadze ame si xɔe abe asrafo ene la ŋu. 5 Gawu la, ne ame aɖe le gome kpɔm le hoʋiʋliawo me la, womeɖɔa dziɖuɖukuku nɛ o, negbe ɖeko wòʋli ho la le ɖoɖoawo nu hafi. 6 Agbledela si doa vevie nu la, eyae wòle be wòatre kutsetseawo ƒe ɖe ɖuɖu. 7 De ŋugble le nya si gblɔm mele la ŋu ɣeawokatãɣi; Aƒetɔ la ana nugɔmesese wò le nuwo katã me godoo. 8 Ðo ŋku edzi be, wofɔ Yesu Kristo ɖe tsitre tso ame kukuwo dome, eye wònye David ƒe dzidzimevi le nya nyui, si meɖea gbeƒãe, la nu; 9 si ta mele fu kpem le vɔ̃ me keke va ɖo gaxɔ me bablawo me ke abe nu vɔ̃ wɔla ene ɖo. Ke hã, womebla Mawu ƒe nyaa ya o. 10 Esia tae meyi edzi le dzi dom le nu sia nu me le ame tiatiawo ta, bene woawo hã nakpɔ ɖeɖe si le Kristo Yesu me, hekpe ɖe ŋutikɔkɔe mavɔ ŋuti. 11 Nya sia nye nyateƒe: Ɛ̃, ne míeku kplii la, ekema míanɔ agbe hã kplii; 12 ne míeyi edzi do dzi la, míaɖu fia hã kplii; ne míegbe nu le egbɔ la, eya hã agbe nu le mía gbɔ; 13 ne míenye nyateƒetɔwo o hã la, eya kpɔtɔ nye nyateƒetɔ, elabena mate ŋu agbe nu le eɖokui gbɔ o. 14 Yi edzi nànɔ ŋku ɖom nu siawo dzi na wo, eye nàde se na wo le Mawu ŋkume abe ɖasefo ene, be woaganɔ dzre wɔm le nyawo ŋu o, nu si ŋu viɖe aɖeke mele o, le esi wògblẽa nu le ame siwo sea wo ŋu la ta. 15 Wɔ wò ŋutete ɖe sia ɖe nàtsɔ ɖokuiwò afia Mawu abe ame si dze eŋu ene, dɔwɔla si mehiã be ŋu nakpe le naneke ŋuti o, ame si wɔa nyateƒenya la ŋu dɔ pɛpɛpɛ. 16 Gake gbe dzeɖoɖo ƒuƒlu, siwo medea asixɔxɔ nu si le kɔkɔe ŋu o la; elabena woayi edzi le mawumavɔ̃mavɔ̃ me geɖe wu, 17 eye woƒe nya la akeke abe abi vɔ̃ ene. Himenayo kple Fileto le ame siawo dome. 18 Ame siawo trɔ ɖa le nyateƒe la ŋu, eye wole gbɔgblɔm be tsitretsitsi la va yi xoxo; eye wole ame aɖewo ƒe xɔse trɔm le anyi tsyɔm. 19 Ke hã, Mawu ƒe gɔmeɖoanyi sesẽ la le tsitre sesĩe, eye nutrenu sia le eŋu: “Yehowa nya ame siwo nye etɔ,” eye: “Ame sia ame si le Yehowa ƒe ŋkɔ yɔm la, neɖe asi le madzɔmadzɔnyenye ŋu.” 20 Ke le aƒe gã me la, menye nugoe siwo wotsɔ sika kple klosalo wɔ la ɖeɖe koe nɔa anyi o, ke boŋ esiwo wotsɔ ati kple anyi wɔ hã nɔa anyi, ɖewo li siwo woazã na nu si ŋu bubu le, gake ɖewo hã li siwo woazã na nu si ŋu bubu mele o. 21 Eya ta ne ame aɖe te ɖe aga tso mamlɛtɔ siawo ŋu la, anye nugoe si woazã na nu si ŋu bubu le, si ŋu wokɔ, si ŋu viɖe le na eƒe aƒetɔ, si wodzra ɖo ɖi hena dɔ nyui sia dɔ nyui wɔwɔ. 22 Eya ta si le sɔhɛmenɔɣi ƒe nudzodzrowo nu, ke boŋ dze dzɔdzɔenyenye, xɔse, lɔlɔ̃, ŋutifafa yome hekpe ɖe ame siwo yɔa Aƒetɔ la tso dzi dzadzɛ me la ŋu. 23 Gawu la, gbe bometsitsi ƒe nyahehe siwo me susu aɖeke mele o, esi nènyae be wohea dzre vanɛ ta. 24 Ke mele be Aƒetɔ la ƒe kluvi nawɔ dzre o, ke boŋ ele be wòafa tu na amewo katã, wòanya nufiafia, wòaɖu eɖokui dzi le vɔ̃ me, 25 wòafia nu tsitretsiɖeŋulawo le tufafa me; elabena ɖewohĩ Mawu ana dzimetɔtrɔ wo, si akplɔ wo ava nyateƒe ƒe sidzedze vavãtɔ gbɔ, 26 eye woaganyɔ le wo ɖokuiwo me tso Abosam ƒe mɔ me, esi wokpɔe be ɖe wòlé yewo agbagbee hena eƒe lɔlɔ̃nu wɔwɔ ta.


GBE BUBU Albanian Amharic Arabic Chichewa Croatian Czech Danish Dutch Estonian Eŋlisi Eʋegbe Finnish Franse Georgian German Hungarian Icelandic Igbo Indonesian Italian Japanese Kirghiz Korean Latvian Lingala Lithuanian Malagasy Norwegian Polish Portuguese Romanian Russian Samoan Setswana Slovak Slovenian Spanish Swahili Swedish Tagalog Turkish Ukrainian\nNu Vevi si Léa Agbe Ðe Te—Tsi\nYESU ƒo nu tso tsivudo aɖe si anɔ dzidzim le ame me ahana agbe mavɔe ŋu na Samaria-nyɔnu aɖe si va tsi du ge le vudo aɖe me. (Yohanes 4:14) Togbɔ be kpɔɖeŋutsi ŋue wònɔ nu ƒom tsoe hã la, tsi ŋutɔŋutɔ nye nu vevi aɖe na agbe, eyae nye nu vevitɔ si lé agbe ɖe te le ya si míegbɔna megbe. Ame ate ŋu anɔ agbe nu maɖumaɖui kwasiɖa geɖe, gake ŋkeke atɔ̃ lɔƒo koe wòate ŋu anɔ agbe tsi manomanoe!\nMíaƒe kpekpeme ƒe akpa etɔ̃ kloe le ene me nye tsi. Le kpɔɖeŋu me, ahɔhɔ̃a ƒe akpa 75 va ɖo 85 le alafa me nye tsi, eye míaƒe lãkusi ƒe akpa 70 le alafa me nye tsi. Hekpe ɖe viɖe siwo míekpɔna tsoa tsinono me ŋu la, ekpena ɖe mía ŋu le nusi míeɖu tutu kple nunyiame ɖeɖe tso eme kple nunyiamea tsɔtsɔ yi na lãmenugbagbeviwo me. Eɖea aɖi kple nu gbegblẽ bubuwo ɖa, enaa míaƒe kpeƒewo kple dɔgboa ƒe teƒeteƒewo bɔbɔna, henana be ŋutilãa ƒe dzoxɔxɔ dana sɔna. Gake ènya be tsi geɖe nono nana hã be woɖea lolo dzi kpɔtɔnaa?\nNo Tsi Nàtsɔ Aɖe Lolo Dzi Akpɔtɔe\nGbã la, nuɖuɖumeŋusẽ mele tsi me o, ami kple ʋumemi mele eme o, eye atike ƒomevi aɖewo siwo le abe dze ene (sodium) mesɔ gbɔ ɖe eme o. Evelia, eɖea nuɖuɖu ƒe ame dzodzro vevie dzi kpɔtɔna. Etɔ̃lia, tsi kpena ɖe ŋutilãa ŋu be wòawɔ ami si wòdzra ɖo ɖe eɖokui me la ŋudɔ. To mɔ ka nu? Ne ayikuwo mekpɔ tsi sɔ gbɔ o la, womate ŋu awɔ dɔ nyuie o. Ne edzɔ nenema la, aklã xɔa dɔa ƒe akpa aɖe wɔna, gake ema wɔwɔ ɖea ŋutete si le esi be wòawɔ ami si le ŋutilãa me ŋudɔ nyuie la dzi kpɔtɔna. Esia wɔnɛ be ami tsiaa ŋutilãa me, henaa wololona ɖe edzi. Le esia ta Ðk. Donald Robertson, si nye Lolo Akpa Ŋuti Nuɖuɖu Fiaƒe si le Anyieheɣetoɖoƒe Scottsdale, Arizona, U.S.A., gblɔ be: “Tsi nono sɔ gbɔ nye mɔnu vevi hena lolo dzi ɖeɖe kpɔtɔ. Ne amesiwo le agbagba dzem be yewoaɖe lolo dzi akpɔtɔ menoa tsi sɔ gbɔ o la, ŋutilãa mate ŋu awɔ ami si le eme la ŋudɔ nyuie o.”\nEle eme be zi geɖe la, tsi geɖe fũ akpa ƒe lã me tsitsi na ame naa wololona. Eyatae amesiwo tsi geɖe fũ akpa lɔ̃a lã me tsitsi na susuna be yewoƒe tsinono dzi ɖeɖe kpɔtɔ akpɔ kuxia gbɔ. Gake tsi manomano zã boŋue nana wololona. Ne tsi mesɔ gbɔ le ŋutilãa me o la, edina be yeazi tsi suetɔ kekeake si wòakpɔ la ɖi, hedzranɛ ɖo ɖe teƒewo abe afɔbaya, asi, kple afɔ ene me. Eyata nuɖuɖuŋutinunyalawo kafui be míatsɔ nusi míaƒe ŋutilã hiã la anae—si nye tsi sɔgbɔ nono. Eye ɖo ŋku edzi be ne èɖua dze zã la, ahiã be ŋutilãa nalé tsi sɔgbɔ ɖi be yeatsɔ anɔ dzea dzromee.\nNa Wò Ŋutilã Nanɔ Tsi Sɔgbɔ Kpɔm\nGbesiagbe le mama dedie nu la, tsi lita eve toa ŋutigbalẽa, dzitodzitoa, dɔkaviawo, kple ayikuawo me dona le mía ŋu. To yagbɔgbɔ dzaa ko me la, tsi lita afã kloe dona le mía ŋu gbesiagbe. Ne míegbugbɔ tsi sia ɖo eteƒe o la, tsi ate ŋu avɔ le lã me na mí. Tsivɔlelãmename ƒe dzesi aɖewoe nye taɖuame, ɖeɖiteameŋu, lãmekaveame, aɖuɖɔ ƒe biabiã, ŋutilã ƒe dzoxɔxɔ kabakaba, kpakple nuyi kple ŋku ƒe ƒuƒu kplakplakpla.\nEyata tsi agbɔsɔsɔ kae wòle be míano? Ðk. Howard Flaks, si nye lolo akpa ŋutinunyala gblɔ be: “Ne amesi le lãmesẽ me meno tsi kura o la, ele be wòano tso lita eve yi eve kple afã ya teti gbesiagbe. Ahiã be nàno wu ema ne èdea kame vevie alo nèle nuto xɔdzo me. Eye ele be amesiwo lolo akpa nagano lita memama ene akpee ɖe kilogram 10 ɖesiaɖe si agakpe woƒe kpekpeme nyuitɔ ŋu.” Gake ame aɖewo le gbɔgblɔm fifia be ne tsikɔ le ame wum hafi wòhiã be wòano tsi, togbɔ be ne tsikɔ wu amea vevie la, tsi anya vɔ le lã me nɛ ɖo afi aɖe xoxo hã.\nÐe woate ŋu ano nunono bubuwo ɖe tsi ŋutɔŋutɔ teƒea? Togbɔ be atikutsetse me tsi si wodzro kple tsi nyo hã la, womenye tsi si me nuɖuɖumeŋusẽ mele o. Azɔ hã, nunono siwo me sukli kple nyinotsi geɖe le dzia ŋutilãa ƒe tsi hiahiã ɖe edzi, elabena ehiã tsi wòatsɔ atu woe. Eye nunono siwo me aha muame kple caffeine le, abe tii kple kɔfi ene, naa woɖɔa aɖuɖɔ kabakaba, si naa wòhiãna be woano tsi geɖe atsɔ aɖo esi do la teƒe. Nu bubu aɖeke kura meli woatsɔ aɖo nu vevi ma, si nye tsi teƒe o. Eyata nukata màno tsi kplu ɖeka fifi laa o?\nAɖaŋuɖoɖowo Hena Tsinono Dzidzi Ðe Edzi\n● Tsigoe nenɔ ŋuwò ɣesiaɣi.\n● No tsi kplu ɖeka le nuɖuɖu ɖesiaɖe megbe.\n● No tsi do ŋgɔ na kamedede, le kamedeɣia, kple le kamedede megbe.\n● No tsi le gbɔɖemeɣiwo tsɔ wu be nànɔ kɔfi nom.\n● Be nàtrɔ asi le pɔmpi me tsi ŋu wòavivi la, fia voŋuti me tsi ɖe eme alo nàtsyɔe.\nƉoe Ɖe Amewo Ɖoe Ɖe Amewo Nu Vevi si Léa Agbe Ðe Te—Tsi\ng03 7/8 axa 12-13


Lɔlɔ̃ Netu Wò Ðo\nGbetakpɔxɔ—Tata Si Míesrɔ̃na | January 2001\n“Lɔ̃ Aƒetɔ, wò Mawu, kple wò dzi blibo kple wò luʋɔ blibo kpakple wò tamesusu blibo.”—MATEO 22:37.\n1. (a) Nɔnɔme kawoe nye esiwo Kristotɔ tuna ɖo dometɔ aɖewo? (b) Kae nye Kristotɔ ƒe nɔnɔme vevitɔ, eye nukatae?\nKRISTOTƆ tua nɔnɔme geɖe ɖo be wòate ŋu anye subɔla nyui. Lododowo ƒe agbalẽa te gbe ɖe sidzedze, gɔmesese, kple nunya ƒe vevienyenye dzi. (Lododowo 2:1-10) Apostolo Paulo ƒo nu tso alesi xɔse kple mɔkpɔkpɔ sẽŋu hiãe ŋu. (Romatɔwo 1:16, 17; Kolosetɔwo 1:5; Hebritɔwo 10:39) Dzidodo kple ɖokuidziɖuɖu hã le vevie. (Dɔwɔwɔwo 24:25; Hebritɔwo 10:36) Ke hã nu ɖeka aɖe li si ne mekpe ɖe eŋu o la, gblẽa nu le nɔnɔme bubuwo katã ŋu eye wòate ŋu ana gɔ̃ hã be woazu nu maɖinuwo. Eyae nye lɔlɔ̃.—Korintotɔwo I, 13:1-3, 13.\n2. Aleke Yesu ɖe lɔlɔ̃ ƒe vevienyenye fiae, eye biabia kawoe esia fɔ ɖe te?\n2 Yesu ɖe lɔlɔ̃ ƒe vevienyenye fia esime wògblɔ be: “Esia me amewo katã woanyae le bena, nye nusrɔ̃lawo mienye, ne lɔlɔ̃ le mia dome.” (Yohanes 13:35) Esi wònye be lɔlɔ̃e nye nusi woatsɔ ade dzesi Kristotɔ vavãe la, ekema ele be míabia biabia siawo be, Nukae nye lɔlɔ̃? Nukatae wòle vevie alea gbegbe ɖo be Yesu gblɔ be ƒo nuwo katã ta la, eyae woatsɔ ade dzesi yeƒe nusrɔ̃lawoe? Aleke míate ŋu atu lɔlɔ̃ ɖoe? Amekawoe wòle be míaɖe míaƒe lɔlɔ̃ afiae? Mina míade ŋugble le biabia siawo ŋu.\nNukae Nye Lɔlɔ̃?\n3. Aleke míate ŋu aɖɔ lɔlɔ̃e, eye nukatae wònye susu kple dzi ƒe nya?\n3 Lɔlɔ̃ ƒe gɔmeɖeɖe ɖekae nye ‘kukuɖeameŋu ƒe seselelãme aɖe si me vivisese le alo seselelãme deto, vividodoɖeameŋu.’ Enye nɔnɔme aɖe si ʋãa amewo be woawɔ nyui hena ame bubuwo ƒe nyonyo, esi wɔwɔ abia ɖokuitsɔtsɔsavɔ gãwo ɣeaɖewoɣi. Alesi woɖe lɔlɔ̃ gɔmee le Biblia me ku ɖe susu kple dzi siaa ŋu. Susu, alo sidzedze ŋutete, wɔa akpa aɖe elabena amesi lɔ̃a ame la wɔa esia kple sidzedze, heɖoa ŋui be gbɔdzɔgbɔdzɔwo le ye kpakple ame bubu siwo yelɔ̃na la ŋu eye nenema ke nɔnɔme nyuiwo hã le wo si. Sidzedze gale vevie elabena ame aɖewo li siwo Kristotɔ lɔ̃na le esi wòsrɔ̃e le eƒe Biblia xexlẽ me be Mawu dii tso eyama si be wòalɔ̃ wo ta—togbɔ be ɖewohĩ manye eƒe didi le dzɔdzɔme nu ɣeaɖewoɣi o hã. (Mateo 5:44; Korintotɔwo I, 16:14) Ke hã dzi me koŋue lɔlɔ̃ tsona. Menye sidzedze dzro koe lɔlɔ̃ vavã si ŋuti nya Biblia gblɔ la nyena gbeɖe o. Ebia be woaɖe nyateƒetoto deto kple seselelãme ƒe ɖokuitsɔtsɔna blibo afia.—Petro I, 1:22.\n4. Mɔ ka nue lɔlɔ̃ nye nublanu sẽŋu aɖe le?\n4 Ƒã hafi amesiwo ƒe dzi me ɖokuitɔdidi le te ŋu lɔ̃a ame le nyateƒe me elabena amesi lɔ̃a ame la lɔ̃na faa be yeatsɔ ame bubuwo ƒe nyonyo aɖo ŋgɔ na ye ŋutɔ ye tɔ. (Filipitɔwo 2:2-4) Nya si Yesu gblɔ be “nana enye yayra wu xɔxɔ” nyea nyateƒe vavã vevietɔ ne nusi nam wole la nye lɔlɔ̃ɖeɖefia. (Dɔwɔwɔwo 20:35) Lɔlɔ̃ nye nublanu sẽŋu aɖe. (Kolosetɔwo 3:14) Zi geɖe la, xɔlɔ̃wɔwɔ nyea eƒe akpa aɖe, gake lɔlɔ̃ ƒe nublanuwo nu sẽ wu esi le xɔlɔ̃wɔwɔ me. Ɣeaɖewoɣi la, woɖɔa seselelãme ƒe ƒomedodo si nɔa srɔ̃ŋutsu kple srɔ̃a dome be lɔlɔ̃; gake lɔlɔ̃ si ƒe dzi Biblia de ƒo na mí be míatu ɖo la doa dzi wu ŋutilã me amehenu. Ne srɔ̃tɔwo lɔ̃ wo nɔewo vavã la, wokpɔtɔ nɔa anyi ɖekae ne lãmegbegblẽ siwo tsitsi hena vɛ alo ne ame ɖeka ƒe wɔametɔ zuzu wɔe be womagate ŋu akpɔ gome le gbɔdɔdɔ me o gɔ̃ hã.\nLɔlɔ̃—Nɔnɔme Vevi Aɖee\n5. Nukatae lɔlɔ̃ nye nɔnɔme vevi na Kristotɔ?\n5 Nukatae lɔlɔ̃ nye nɔnɔme vevi na Kristotɔ? Gbã la, esi Yesu de se na eyomedzelawo be woalɔ̃ wo nɔewo tae. Egblɔ be: “Miawoe nye xɔ̃nyewo, ne miewɔa nusiwo ƒe se mede na mi. Esia ƒe se dem mele na mi bena, mialɔ̃ mia nɔewo.” (Yohanes 15:14, 17) Evelia, Yehowa nye lɔlɔ̃, eye ele be mí esubɔlawo míasrɔ̃ eyama. (Efesotɔwo 5:1; Yohanes I, 4:16) Biblia gblɔ be sidzedze Yehowa kple Yesu ana míakpɔ agbe mavɔ. Aleke míate ŋu agblɔ be míenya Mawu ne míedzea agbagba be míanɔ abe eyama ene o? Apostolo Yohanes ɖe eme be: “Amesi ke melɔ̃a ame o la, medze si Mawu o; elabena Mawu enye lɔlɔ̃.”—Yohanes I, 4:8.\n6. Aleke lɔlɔ̃ ate ŋu ana míada asɔ le míaƒe agbenɔnɔ ƒe akpa vovovowoe?\n6 Susu etɔ̃lia aɖe li si tae lɔlɔ̃ le vevie ɖo: Ekpena ɖe mía ŋu be míada asɔ le míaƒe agbenɔnɔ ƒe akpa vovovowo eye wònaa míewɔa nuwo kple susu nyui. Le kpɔɖeŋu me, ele vevie be wòayi edzi anɔ sidzedze xɔm tso Mawu ƒe Nya la me. Sidzedze sia le abe nuɖuɖu ene na Kristotɔ. Ekpena ɖe eŋu wòtsina hewɔa nu wòsɔna kple Mawu ƒe lɔlɔ̃nu. (Psalmo 119:105; Mateo 4:4; Timoteo II, 3:15, 16) Gake Paulo xlɔ̃ nu be: “Sidzedze la doa ame ɖe dzi, ke lɔlɔ̃ la tua ame [ɖo].” (Korintotɔwo I, 8:1) Naneke megblẽ le sidzedze vavãtɔ ŋu ya o. Míawo ŋue kuxia le—nuvɔ̃wɔwɔ ƒe didiwo le mía me. (Mose I, 8:21) Ne lɔlɔ̃ ƒe ŋusẽkpɔɖeamedzi si naa wodana sɔna meli o la, sidzedze ate ŋu ana ame nado eɖokui ɖe dzi ahanɔ eɖokui bum be yenyo wu ame bubuwo. Ne lɔlɔ̃ koŋue nye nusi ʋã ame la, ema madzɔ o. “Lɔlɔ̃ . . . meƒoa adegbe o, medoa eɖokui ɖe dzi glodzo o.” (Korintotɔwo I, 13:4) Kristotɔ si lɔlɔ̃ ʋãna la medoa eɖokui ɖe dzi ne sidzedze deto su esi gɔ̃ hã o. Lɔlɔ̃ naa wòbɔbɔa eɖokui eye wòxea mɔ nɛ be madi be yeaxɔ ŋkɔ o.—Psalmo 138:6; Yakobo 4:6.\n7, 8. Aleke lɔlɔ̃ kpena ɖe mía ŋu be míalé ŋku ɖe nusiwo le vevie wu ŋui?\n7 Paulo ŋlɔ ɖo ɖe Filipitɔwo be: “Esia ŋuti medoa gbe ɖa ɖo, bena miaƒe lɔlɔ̃ la nanɔ agbɔ sɔm ɖe dzi wu le sidzedze kple dzimenusese katã me, bena [miaka ɖe nusiwo le vevie wu la dzi].” (Filipitɔwo 1:9, 10) Kristotɔwo ƒe lɔlɔ̃ kpena ɖe mía ŋu be míawɔ ɖe dzideƒonamenya si nye be míaka ɖe nusiwo le vevie wu la dzi. Le kpɔɖeŋu me, de ŋugble le Paulo ƒe nya siwo wòŋlɔ ɖo ɖe Timoteo be, “Ne ame aɖe le dzikpɔladɔ dim la, ele dɔwɔwɔ nyui dim” la ŋu kpɔ. (Timoteo I, 3:1) Le ƒe 2000 ƒe subɔsubɔƒea me la, woɖo hame 1,502, kpe ɖe esiwo nɔ anyi ŋu le xexeame katã eye wo katã ƒe agbɔsɔsɔ va ɖo 91,487. Le esia ta hamemegã geɖe va hiã, eye amesiwo ɖo mɔnukpɔkpɔa gbɔ la dze na kafukafu.\n8 Gake amesiwo le dzikpɔkpɔ ƒe mɔnukpɔkpɔ sia dim la ada asɔ nyuie ne taɖodzinu si le mɔnukpɔkpɔ sia ŋu la le susu me na wo. Menye ŋusẽtɔnyenye alo ŋkɔxɔxɔe nye nu vevitɔ o. Lɔlɔ̃ na Yehowa kple wo nɔviwo ye ʋãa hamemegã siwo ƒe nu dzea eŋu la. Menye be yewoaxɔ ŋkɔ alo akpɔ ŋusẽ ɖe ame dzi dimee wole o. Esi apostolo Petro xlɔ̃ nu hamemegãwo be woayi edzi alé nɔnɔme nyui me ɖe asi vɔ megbe la, ete gbe ɖe “ɖokuibɔbɔɖeanyi” ƒe vevienyenye dzi. Eɖo aɖaŋu na hamea me tɔwo katã be: “Mibɔbɔ mia ɖokui ɖe Mawu ƒe asi sesẽ la te.” (Petro I, 5:1-6) Anyo be amesiame si le mɔnukpɔkpɔ sia minyam nalé ŋku ɖe hamemegã gbogbo siwo le xexeame godoo, siwo nye dɔsesẽwɔlawo, ɖokuibɔbɔlawo, eye wonye yayra na woƒe hamewo ƒe kpɔɖeŋu ŋu.—Hebritɔwo 13:7.\nSusu Nyui Kpena Ðe Mía Ŋu be Míedoa Dzi\n9. Nukatae Kristotɔwo ƒe susu nɔa yayra siwo ƒe ŋugbe Yehowa do dzi?\n9 Lɔlɔ̃ ƒe ameʋaʋã ƒe vevienyenye gadzena le mɔ bubu nu. Biblia do yayra gãwo xɔxɔ fifia kple yayra wɔnuku siwo womate ŋu akpɔ le susu me o ƒe ŋugbe na amesiwo sroa Mawu ɖa le lɔlɔ̃ me. (Timoteo I, 4:8) Wokpena ɖe Kristotɔ si xɔ ŋugbedodo siawo dzi se vevie eye wòka ɖe edzi be Yehowae nye “teƒeɖola na amesiwo dinɛ vevie” ŋu be wòte ŋu nɔa te sesĩe le xɔse me. (Hebritɔwo 11:6) Mía dometɔ akpa gãtɔ kpɔa mɔ na Mawu ƒe ŋugbedodowo me vava vevie eye míeɖea alesi apostolo Yohanes se le eɖokui me la ke gblɔna be: “Amen, Aƒetɔ Yesu va!” (Nyaɖeɖefia 22:20) Ẽ, ŋugbledede le yayra siwo wodzra ɖo ɖi na mí ŋu ne míenye nuteƒewɔlawo doa ŋusẽ mí be míado dzi, abe alesi “dzidzɔ, si woɖo ɖi” na Yesu kpe ɖe eŋu wòdo dzii ene.—Hebritɔwo 12:1, 2.\n10, 11. Aleke lɔlɔ̃ ƒe ameʋaʋã kpena ɖe mía ŋu be míado dzii?\n10 Gake ne didi si le mía me be míanɔ xexe yeyea mee nye susu si ko tae míele Yehowa subɔm ɖo ya ɖe? Ekema ele bɔbɔe be míatsi dzi alo aɖe ŋudzedzemakpɔmakpɔ afia ne nuwo va le sesẽm alo nuwo mele yiyim abe alesi míekpɔ mɔe ene o. Afɔku gã aɖe ate ŋu anɔ eme na mí be míava nɔ megbe dem vivivi. (Hebritɔwo 2:1; 3:12) Paulo ƒo nu tso ame aɖe si nye eƒe zɔhɛ kpɔ si ŋkɔe nye Dema, amesi gblẽe ɖi ŋu. Nukatae wògblẽe ɖi? Elabena “[elɔ̃] fifi xexe sia.” (Timoteo II, 4:10) Afɔku li be amesiwo subɔna le ɖokuitɔdidi ƒe susuwo koŋ ta awɔ nusia ke. Nusiwo ate ŋu asu wo si enumake ƒe mɔnukpɔkpɔ siwo aʋu na wo le xexeame la ate ŋu ahe wo eye womagadi be yewoatsɔ nuwo asa vɔe fifia anɔ mɔ kpɔm na yayra siwo ava va o.\n11 Togbɔ be esɔ eye wòle dzɔdzɔme nu be míadi be míaxɔ etsɔme yayrawo ahakpɔ mɔ be míava kpɔ gbɔdzɔe le dodokpɔwo me hã la, lɔlɔ̃ tua míaƒe ŋudzedzekpɔkpɔ ɖe nusi wòle be wòanye nu gbãtɔ le míaƒe agbe me ŋu ɖo. Nusi nye Yehowa ƒe lɔlɔ̃nue nye nu vevitɔ, ke menye mía tɔ o. (Luka 22:41, 42) Ẽ, lɔlɔ̃ tua mí ɖo. Enaa wòdzea mía ŋu be míakpɔ mía Mawu la sinu dzigbɔɖitɔe, elabena yayra ɖesiaɖe si wònaa mí la dzɔa dzi na mí eye kakaɖedzi le mía si be le eƒe ɣeyiɣi ɖoɖi dzi la, nusianu si ƒe ŋugbe wòdo—kpakple bubu geɖewo—asu mía si. (Psalmo 145:16; Korintotɔwo II, 12:8, 9) Gake hafi ɣemaɣi naɖo la, lɔlɔ̃ kpena ɖe mía ŋu be míayi subɔsubɔ dzi ɖokuitɔmadimaditɔe elabena “lɔlɔ̃ . . . media ye ŋutɔ tɔ o.”—Korintotɔwo I, 13:4, 5.\nAmekawoe Wòle Be Kristotɔwo Nalɔ̃?\n12. Amekawoe Yesu gblɔ be míalɔ̃?\n12 Yesu de amesiwo wòle be míalɔ̃ la ŋuti se gbadza aɖe esi wòyɔ nya eve tso Mose ƒe Sea me. Egblɔ be: “Lɔ̃ Aƒetɔ, wò Mawu, kple wò dzi blibo kple wò luʋɔ blibo kpakple wò tamesusu blibo” eye, “Lɔ̃ hawòvi abe wò ŋutɔ ɖokuiwò ene.”—Mateo 22:37-39.\n13. Aleke míawɔ asrɔ̃ alesi míalɔ̃ Yehowae, togbɔ be míate ŋu akpɔe o hã?\n13 Edze ƒã le Yesu ƒe nyaawo me be gbã la, ele be míalɔ̃ Yehowa. Gake womedzi mí kple lɔlɔ̃ si de to bliboe na Yehowa o. Enye nane si wòle be míatu ɖo. Esi míese nu tso eyama ŋu zi gbãtɔ la, nusi míese la te mí ɖe eŋu. Ʋɛʋɛʋɛ la, míesrɔ̃ nu tso alesi wòdzra anyigba dzi ɖoe na ameƒomea ŋu. (Mose I, 2:5-23) Míesrɔ̃ nu tso alesi wòwɔ nui ɖe ameƒomea ŋu, eye zi gbãtɔ si amegbetɔƒomea dze nuvɔ̃ me la, megblẽ mí ɖi ko o, ke boŋ wòwɔ afɔɖeɖe be yeatsɔ axɔ na míi ŋu. (Mose I, 3:1-5, 15) Ewɔ nu tufafatɔe ɖe amesiwo wɔ nuteƒe ŋu, eye mlɔeba etsɔ eƒe Tenuvi ɖeka kolia na hena míaƒe nuvɔ̃wo tsɔtsɔke. (Yohanes 3:16, 36) Sidzedze sia si nɔ dzidzim ɖe edzi na míaƒe ŋudzedzekpɔkpɔ ɖe Yehowa ŋu dzi ɖe edzi. (Yesaya 25:1) Fia Dawid gblɔ be yelɔ̃ Yehowa le Eƒe ɖetsɔleme lɔlɔ̃tɔe ta. (Psalmo 116:1-9) Egbea Yehowa tsɔa ɖe le eme na mí, efiaa mɔ mí, doa ŋusẽ mí, hedea dzi ƒo na mí. Zi alesi míele nu srɔ̃m tso eyama ŋu la, zi nenemae míaƒe lɔlɔ̃ dea toe ɖe edzi.—Psalmo 31:23; Zefanya 3:17; Romatɔwo 8:28.\nAleke Míate Ŋu Aɖe Míaƒe Lɔlɔ̃ Afiae?\n14. Mɔ kawo nue míate ŋu aɖee fia le be míaƒe lɔlɔ̃ na Mawu nye akuakua?\n14 Ele eme baa be ame geɖe gblɔna le xexeame godoo be yewolɔ̃ Mawu ya, gake alesi wowɔa nui la mewɔa ɖeka kple woƒe nyagbɔgblɔ o. Aleke míawɔ anya be míelɔ̃ Yehowa nyateƒe? Míate ŋu aƒo nu nɛ le gbedodoɖa me ahagblɔ alesi míesena le mía ɖokui me nɛ. Eye míate ŋu awɔ nu le mɔ si ɖea míaƒe lɔlɔ̃ fiana nu. Apostolo Yohanes gblɔ be: “Amesi ke lé [Mawu ƒe] nya la me ɖe asi la, eya me Mawu ƒe lɔlɔ̃ zu blibo le vavã. Esia míatsɔ adze sii bena, míele eyama me.” (Yohanes I, 2:5; 5:3) Tsɔ kpe ɖe nu bubuwo ŋu la, Mawu ƒe Nya la gblɔ na mí be míaƒo ƒu ɖekae eye míanɔ agbe dzadzɛ. Míetsria alakpanuwɔwɔ, míetoa nyateƒe, hebua nu dzadzɛwo ŋu. (Korintotɔwo II, 7:1; Efesotɔwo 4:15; Timoteo I, 1:5; Hebritɔwo 10:23-25) Míeɖea lɔlɔ̃ fiana to ŋutilã me kpekpeɖeŋu nana amesiwo nu hiã me. (Yohanes I, 3:17, 18) Eye míegbea Yehowa ƒe nya gbɔgblɔ na amewo o. Esia ƒe akpa aɖee nye gbeƒãɖeɖe Fiaɖuƒe ŋuti nyanyuia le xexeame katã. (Mateo 24:14; Romatɔwo 10:10) Toɖoɖo Mawu ƒe Nya la le nusiawo me nye kpeɖodzi be lɔlɔ̃ si le mía si na Yehowa nye akuakua.\n15, 16. Aleke lɔlɔ̃ na Yehowa wɔ dɔ ɖe ame geɖe dzi le ƒe si va yi mee?\n15 Lɔlɔ̃ na Yehowa kpena ɖe amewo ŋu be wowɔa nyametsotso nyuiwo. Le ƒe si va yi me la, lɔlɔ̃ sia ʋã ame 288,907 wotsɔ woƒe agbe ɖe adzɔgbe nɛ hetsɔ nyɔnyrɔxɔxɔɖetsime wɔ nyametsotso sia ƒe kpɔɖeŋui. (Mateo 28:19, 20) Viɖe geɖe le woƒe adzɔgbeɖeɖea ŋu. Ehe tɔtrɔ va woƒe agbe me. Le kpɔɖeŋu me, Gazmend nye basketball ƒola xɔŋkɔwo dometɔ ɖeka le Albania. Wo kple srɔ̃a wotsɔ ƒe geɖe srɔ̃ Bibliae eye togbɔ be kplamatsedonuwo nɔ anyi hã la, wova dze hezu Fiaɖuƒe gbeƒãɖelawo mlɔeba. Gazmend xɔ nyɔnyrɔ le ƒe si va yi me, eye enye ame 366 siwo xɔ nyɔnyrɔ le Albania le ƒe 2000 subɔsubɔƒea me la dometɔ ɖeka. Nyadzɔdzɔgbalẽ aɖe ta nyati aɖe ku ɖe eŋu be: “Taɖodzinu le eƒe agbe ŋu, eye le esia ta ŋkeke siawoe nye wo kple eƒe ƒomea ƒe agbemeŋkeke siwo me wole dzidzɔ kpɔm le wu. Le eya gome la, nu agbɔsɔsɔme sinu wòate ŋu akpɔ le agbe me la megale vevie nɛ o, ke ɖe eteƒe la, nu alesinu wòate ŋu awɔ atsɔ akpe ɖe ame bubuwo ŋue le vevie nɛ.”\n16 Nenema ke wona mɔnukpɔkpɔ aɖe si nye tetekpɔ nɔvinyɔnu aɖe si xɔ nyɔnyrɔ eteƒe medidi o eye wònɔ dɔ wɔm na mɔ̃memidɔwɔƒe aɖe le Guam. Le ŋgɔyiyi vovovo wɔwɔ ƒe geɖe megbe la, mɔnukpɔkpɔ va su esi mlɔeba be wòazu nyɔnu gbãtɔ si anye zimenɔla ƒe kpeɖeŋutɔ le dɔwɔƒea ƒe ŋutinya me. Gake fifia etsɔ eƒe agbe ɖe adzɔgbe na Yehowa. Eyata le nya la me dzodzro kple srɔ̃a vɔ megbe la, nɔvinyɔnu yeye sia gbe mɔnukpɔkpɔa xɔxɔ eye wòdi ɣeyiɣi kpui aɖe ƒe dɔ ale be wòate ŋu awɔ ŋgɔyiyi ava zu ɣeyiɣiawo katã ƒe subɔla, alo mɔɖela. Lɔlɔ̃ na Yehowae ʋãe be wòdi be yeazu mɔɖela tsɔ wu be yeadi ga le xexe sia me. Le nyateƒe me, le xexeame godoo la, lɔlɔ̃ sia ʋã ame 805,205 be woakpɔ gome le mɔɖeɖedɔa ƒe akpa vovovowo me le ƒe 2000 subɔsubɔƒea me. Lɔlɔ̃ kple xɔse ka gbegbee nye si mɔɖela siawo ɖe fia!\nWose le Wo Ðokui me Be Yewoalɔ̃ Yesu\n17. Lɔlɔ̃ ƒe kpɔɖeŋu nyui kae míakpɔ le Yesu gbɔ?\n17 Yesu nye amesi lɔlɔ̃ ʋã ƒe kpɔɖeŋu wɔnuku aɖe. Le eƒe agbenɔnɔ do ŋgɔ na amegbetɔzuzu me la, elɔ̃ Fofoa eye wòlɔ̃ ameƒomea. Eya amesi ƒe nuwɔwɔ ɖesiaɖe me nunya akuakua dze le la gblɔ be: “Menye dɔnunɔla le [Yehowa] gbɔ, nye dzeme kɔ gbesiagbe, eye mewɔ dɔ abe fefe ene le eŋku me ɣeawokatãɣi; mefe le eƒe anyigba dzi godoo, eye mekpɔ dzidzɔ le amegbetɔviwo ŋu.” (Lododowo 8:30, 31) Lɔlɔ̃ si nɔ Yesu mee ʋãe be wòɖe asi le eƒe dziƒogbenɔnɔ ŋu eye wova dzii abe vidzĩ wɔnamanɔŋutɔ ene. Ewɔ nu ɖe ame fatuwo kple amesiwo bɔbɔ wo ɖokui ɖe anyi ŋu le dzigbɔɖeanyi kple tufafa me eye wòkpe fu le Yehowa ƒe futɔwo si me. Mlɔeba, eku le fuwɔameti ŋuti ɖe ameƒomea katã ta. (Yohanes 3:35; 14:30, 31; 15:12, 13; Filipitɔwo 2:5-11) Ameʋaʋã ƒe ŋusẽ nyui kae nye si!\n18. (a) Aleke míetua lɔlɔ̃ ɖoe na Yesu? (b) Mɔ kawo nue míeɖenɛ fiana le be míelɔ̃ Yesu?\n18 Ne amesiwo si dzi nyui le xlẽ Yesu ƒe agbenɔnɔ ŋuti nuŋlɔɖiwo le Nyanyuiawo me hede ŋugble le yayra siwo eƒe nuteƒewɔwɔ he vɛ na wo ŋu la, esia naa wova lɔ̃a eyama vevie. Mí amesiwo li egbea míele abe amesiwo Petro ŋlɔ eƒe agbalẽa na ene esime wògblɔ be: ‘Togbɔ be miekpɔ Yesu kpɔ o hã la, mielɔ̃nɛ.’ (Petro I, 1:8) Míeɖea míaƒe lɔlɔ̃ fiana ne míetsɔ eyama dzixɔxɔse de dɔwɔwɔ me eye míesrɔ̃ eƒe ɖokuitsɔtsɔsavɔgbenɔnɔ. (Korintotɔwo I, 11:1; Tesalonikatɔwo I, 1:6; Petro I, 2:21-25) Le April 19, 2000, dzi la, woɖo ŋku susu siwo ta míelɔ̃a Yesu dzi na ame siwo ƒe ƒuƒoƒo nye 14,872,086, esi wode eƒe kua ƒe Ŋkuɖodzi si woɖuna zi ɖeka le ƒe me. Ame gbogbo kawoe nye si wonye! Eye aleke wòdoa ŋusẽ amee nye si be ame geɖe tsɔ ɖe le xɔxɔ si to Yesu ƒe vɔsa dzi la me! Le nyateƒe me la, Yehowa kple Yesu ƒe lɔlɔ̃ na mí kple míaƒe lɔlɔ̃ na wo tua mí ɖo.\n19. Lɔlɔ̃ ŋuti biabia kawo mee míadzro le nyati si kplɔe ɖo me?\n19 Yesu gblɔ be míalɔ̃ Yehowa kple míaƒe dzi, luʋɔ, tamesusu, kple ŋusẽ blibo. Gake egagblɔ hã be míalɔ̃ mía haviwo abe mía ɖokui ene. (Marko 12:29-31) Amekawoe míalɔ̃? Eye aleke lɔlɔ̃ na ame havi kpena ɖe mía ŋui be míada asɔ eye tamesusu nyui nanɔ mía si? Míadzro biabia siawo me le nyati si kplɔe ɖo me.\n• Nukatae lɔlɔ̃ nye nɔnɔme vevi aɖe?\n• Aleke míawɔ asrɔ̃ lɔlɔ̃ na Yehowa?\n• Aleke míaƒe nuwɔnawo ɖenɛ fiana be míelɔ̃ Yehowae?\n• Aleke míeɖea míaƒe lɔlɔ̃ na Yesu fianae?\nLɔlɔ̃ kpena ɖe mía ŋu be míalala dzigbɔɖitɔe hena gbɔdzɔekpɔkpɔ\nYesu ƒe vɔsa gã la ʋãa mí be míalɔ̃e\nƉoe Ɖe Amewo Ɖoe Ɖe Amewo Lɔlɔ̃ Netu Wò Ðo\nw01 1/1 axa 8-13\nNusiwo Dome Aʋawɔwɔ Gblẽ\nNusiwo Dome Aʋawɔwɔ Gblẽ la Ðɔɖɔɖo\nAleke Gbegbee Wò Lɔlɔ̃ De Toe?\nSubɔsubɔ Tso Dzi Blibo Me Togbɔ Be Dodokpɔwo Li Hã\n“Mike Dudime Nenema”\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA January 2001\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA January 2001\nGBETAKPƆXƆ—TATA SI MÍESRƆ̃NA January 2001


“Nu Sia Nu Agbɔ Agbe Le Afi Sia Afi Si Tɔ La De”—Ezekiel 47:9\n“Nu Sia Nu Agbɔ Agbe Le Afi Sia Afi Si Tɔ La De”\nNYA VEVITƆ: Ale si ŋutega si ku ɖe tɔ aɖe si nɔ sisim tso gbedoxɔa me la va eme le blema, le míaƒe ŋkekea me kple ale si wòava eme le etsɔme\n1, 2. Le Ezekiel 47:1-12 ƒe nya nu la, nu kae Ezekiel kpɔ eye nu kae wòva de dzesii? (Kpɔ foto si le nyati sia ƒe gɔmedzedze.)\nEZEKIEL gakpɔ nu wɔnuku aɖe ku ɖe gbedoxɔ si wòkpɔ le ŋutega me la ŋu. Ekpɔ be: Tɔ aɖe nɔ sisim tso gbedoxɔ kɔkɔe la me! Kpɔe ɖa le susu me be Ezekiel ye nye ema le agbagba dzem be yeakpɔ afi si tsi si me kɔ tseŋtseŋ la dzɔ tso. (Xlẽ Ezekiel 47:1-12.) Tsi la le dzidzim tso kɔkɔeƒe la ƒe kpui te; eye wòle sisim tso gbedoxɔa ƒe ɣedzeƒegbo la gbɔ lɔƒo gbɔna. Mawudɔla si kplɔ Ezekiel nɔ tsa ɖim la kplɔe dzoe le gbedoxɔa gbɔ, eye wònɔ tɔsisi la dzidzem esi wonɔ yiyim. Ɣesiaɣi si mawudɔlaa dzidze tsia la, enana Ezekiel tsonɛ, eye nyagblɔɖilaa kpɔe be tsia nɔ goglom ɖe edzi eye eteƒe medidi o tsia va goglo ale gbegbe be ɖeko wòadzo adze eme aƒui!\n2 Ezekiel va kpɔe be tɔa si yi Ƒu Kukua me eye wòda gbe le emetsi si zu dze ɖeɖe sɔŋ si me agbe mele o la ŋu le afi sia afi si tɔa de, eye wònana tɔmelãwo dzina ɖe eme fũu. Ekpɔ hã be ati vovovowo mie ɖe tɔa ƒe goawo dzi. Atiawo tsea ku yeyewo ɣleti sia ɣleti eye wotoa aŋgba siwo nye dɔyɔgbewo. Nu siawo katã kpɔkpɔ na Ezekiel ƒe dzi dze eme eye wona mɔkpɔkpɔe. Gake nu kae gbedoxɔ si dze le ŋutega me ƒe akpa sia fia na eya kple etɔ aboyomeawo? Eye nu kae wòfia na míawo hã egbea?\nNu Kae Tɔsisi Si Ezekiel Kpɔ Le Ŋutega Me La Fia Na Aboyomeawo?\n3. Nu ka tae Yudatɔ siwo nɔ anyi le blema mebu tɔsisi si Ezekiel kpɔ le ŋutegaa me la be enye nu ŋutɔŋutɔ o?\n3 Yudatɔ siwo nɔ anyi le blema mebu tɔsisi si Ezekiel kpɔ le ŋutega me la be enye nu ŋutɔŋutɔ o. Ke boŋ Ŋɔŋlɔa ƒe akpa sia anya ɖo ŋku nyagblɔɖi bubu si ku ɖe nuwo gbugbɔgaɖɔɖo si nyagblɔɖila Yoel ŋlɔ ƒe alafa eve aɖewo do ŋgɔ la dzi na wo. (Xlẽ Yoel 3:18.) Ne Yudatɔ aboyomeawo xlẽ nya si gbɔgbɔ ʋã Yoel wòŋlɔ la, womekpɔa mɔ be towo “atsyɔ wain vivi” alo “togbɛwo aɖuɖu notsi” o; alo kpɔa mɔ be tsi adzi “tso Yehowa ƒe aƒe la me” ŋutɔŋutɔ o. Ðewohĩ nenema kee Ezekiel nɔvi Yudatɔwo se egɔme be menye tɔsisi ŋutɔŋutɔ ŋue gbedeasi si le ŋutegaa me la ku ɖo o. * Ke gbedeasi kae Yehowa di be yeagblɔ na wo? Ŋɔŋlɔawo kpe ɖe mía ŋu míese nudzɔdzɔ sia ƒe akpa aɖewo gɔme. Gake le ye katã me la, míaƒo nu tso nu etɔ̃ siwo me kɔ siwo ŋu kakaɖedzi le siwo míate ŋu asrɔ̃ tso nyagblɔɖi sia me la ŋu.\nNUFIAMEÐAKA 19A: Tɔsisi Siwo Nye Yayrawo Tso Yehowa Gbɔ\n4. (a) Yayra kawoe Yudatɔwo nɔ mɔ kpɔm na tso Yehowa gbɔ le ŋutega si Ezekiel kpɔ la me? (b) Aleke ale si Biblia ƒoa nu tso “tɔsisi” kple “tsi” ŋu na míeka ɖe edzi be Yehowa ayra eƒe amewo? (Kpɔ aɖaka si nye “Tɔsisi Siwo Nye Yayrawo Tso Yehowa Gbɔ.”)\n4 Tɔsisi si ahe yayrawo vɛ. Woƒoa nu tso tɔsisiwo kple tsi ŋu zi geɖe le Biblia me tsɔ wɔa kpɔɖeŋu na Yehowa ƒe yayra si naa agbe. Ezekiel kpɔ tɔsisi ma tɔgbi wònɔ sisim tso gbedoxɔa me, eya ta ŋutegaa ana Mawu ƒe amewo nanɔ mɔ kpɔm be ne yewoyi edzi lé tadedeagu dzadzɛa me ɖe asi ko la, Yehowa adudu gbɔgbɔmeyayrawo ɖe yewo dzi. Yayra kawoe? Nunɔlawo agafia nu wo tso Mawu ŋu. Eye ne wogava le vɔwo sam le gbedoxɔa me la, ana woagaka ɖe edzi geɖe wu be woava lé avu ɖe yewoƒe nu vɔ̃wo ta. (Eze. 44:15, 23; 45:17) Ema ana be wo ŋu nagakɔ abe ɖe wole tsi dzadzɛ si le sisim tso gbedoxɔa me la na wo ene.\n5. Aleke tsi si le ŋutegaa me na woka ɖe edzi be Yehowa ayi edzi anɔ yewo yram?\n5 Ðe Mawu ayi edzi anɔ wo yrama? Ŋutegaa ɖo nya ma ŋu elabe tsia nɔ agbɔ sɔm ɖe edzi nukutɔe; edze egɔme nɔ dzidzim eye emegbe kaka wòade kilometa eve la ezu tɔsisi gã! (Eze. 47:3-5) Ðewohĩ Yudatɔ siwo atrɔ ayi wo denyigba si wogaɖo te dzi la anɔ dzidzim ɖe edzi; ke hã Yehowa ƒe yayra ayi edzi anɔ agbɔ sɔm be wòakpɔ woƒe hiahiãwo gbɔ. Tɔsisia nye kpɔɖeŋu na agbɔsɔsɔ kple dzidziɖedzi!\n6. (a) Kakaɖedzi kae nyagblɔɖia na wo? (b) Gake aleke woxlɔ̃ nu woe? (Kpɔ etenuŋɔŋlɔa.)\n6 Tsi si naa agbe. Le ŋutega si Ezekiel kpɔ me la, tɔa si yi Ƒu Kukua me si na eƒe akpa gãtɔ gbɔ agbe. De dzesii be, tsia na tɔmelã siwo gbɔ agbe la sɔ gbɔ ale gbegbe be wotsɔ emelãwo sɔ kple Ƒu Gã La alo Mediterranea Ƒua me tɔwo. Lãɖeɖedɔ nɔ edzi yim vevie le Ƒu Kukua to le du eve siwo le adzɔge tso wo nɔewo gbɔ la dome. Mawudɔlaa gblɔ be: “Nu sia nu agbɔ agbe le afi sia afi si tɔ la de.” Gake ɖe esia fia be tsi si tso Yehowa ƒe aƒea me la de Ƒu Kukua ƒe akpa sia akpaa? Ao. Mawudɔlaa gblɔ be tɔba aɖewo tsi anyi afi si tsi si naa agbe la mede o. “Woagblẽ wo ɖi na dze.” * (Eze. 47:8-11) Eya ta nyagblɔɖi sia na wokpɔe be tadedeagu dzadzɛa ana aboyome siwo trɔ gbɔ la nagbɔ agbe eye nu adze edzi na wo. Gake woxlɔ̃ nu wo hã be: Menye ame sia amee alɔ̃ axɔ Yehowa ƒe yayrawo o; eye menye ame sia ame ŋue woada gbe le o.\n7. Kakaɖedzi kae ati siwo le tɔa ƒe gowo dzi le ŋutegaa me la na Yudatɔ aboyomeawo?\n7 Ati siwo nye nuɖuɖu eye woyɔa dɔ. Ke ati mawo siwo le tɔa ƒe gowo dzi ya ɖe? Wona teƒe bliboa nya kpɔ, alo? Wona míegase nuwo gɔme ɖe edzi hã. Dzi anya dzɔ Ezekiel kple wo de tɔwo godoo esi wobu kutsetse vivi siwo ati mawo ana wo ɣleti sia ɣleti la ŋu! Nu bliboa na kakaɖedzi gasu wo si be Yehowa anyi wo le gbɔgbɔ me. Nu bubu ka hã? De dzesii be atiawo ƒe aŋgbawo “anye dɔyɔgbe.” (Eze. 47:12) Yehowa nyae be le ye katã me la, aboyome siwo trɔ gbɔ la ahiã gbɔgbɔmedɔyɔyɔ eye edo ŋugbe be yeayɔ dɔ wo. Woƒo nu tso ale si wòyɔ dɔ wo la ŋu le nyagblɔɖi bubu siwo ku ɖe gbugbɔgaɖɔɖoa ŋu abe ale si míekpɔe le agbalẽ sia ƒe Ta 9 lia me ene.\n8. Nu kae ɖee fia be Ezekiel ƒe ŋutegaa ava eme le mɔ si lolo wu nu?\n8 Ke hã, abe ale si míekpɔe le Ta 9 lia me ene la, mɔ sue aɖe nu koe nyagblɔɖia va eme na aboyome siwo trɔ gbɔ va wo de la le. Ameawo ŋutɔ gbɔe wòtso be nyagblɔɖia meva eme na wo keŋkeŋ o. Ðe Yehowa ate ŋu ayra wo bliboe esi wotrɔ ɖe woƒe nu baɖa wɔwɔwo ŋu, gbe toɖoɖoe eye woɖea asi le tadedeagu dzadzɛa ŋu enuenua? Yudatɔ mawɔnuteƒeawo ƒe nuwɔna tena ɖe wo dometɔ siwo wɔa nuteƒe la dzi. Ke hã Yehowa subɔla wɔnuteƒewo nyae be eƒe ŋugbedodowo metsia akpo dzi o, wovaa eme godoo. (Xlẽ Yosua 23:14.) Eya ta ŋutega si Ezekiel kpɔ la ava eme le mɔ si lolo wu nu gbe ɖeka. Gake ɣekaɣie?\nTɔa Gale Sisim Egbea!\n9. Ɣekaɣie gbedoxɔ ŋuti ŋutega si Ezekiel kpɔ la ava eme le mɔ si lolo wu nu?\n9 Abe ale si míekpɔe le agbalẽ sia ƒe Ta 14 lia me ene la, Gbedoxɔ ŋuti ŋutega si Ezekiel kpɔ la agava eme le mɔ si lolo wu nu “le ŋkeke mlɔeawo” si nye ɣeyiɣi si me wodo tadedeagu dzadzɛa ɖe dzi wu ɣeyiɣi ɖe sia ɖe la me. (Yes. 2:2) Mɔ ka nue Ezekiel ƒe ŋutegaa ƒe akpa sia le eme vam le fifia?\n10, 11. (a) Yayra kawoe gbagba ɖe mía dzi egbea abe tɔsisi ene? (b) Aleke yayra siwo tso Yehowa gbɔ la sɔ gbɔ ɖe edzi si na be wokpɔ míaƒe hiahiãwo gbɔ le ŋkeke mamlɛawo me?\n10 Tɔsisi si ahe yayrawo vɛ. Yayra kawo dzie tsi si nɔ sisim tso Yehowa ƒe aƒea me la ɖoa ŋkui na mí egbea? Le nyateƒe me la, eɖoa ŋku nu sia nu si nana míenɔa lãmesẽ me le gbɔgbɔ me la dzi na mí. Vevietɔ wue nye ale si Kristo ƒe tafevɔsaa kɔa mía ŋu si wɔnɛ be woate ŋu atsɔ míaƒe nu vɔ̃wo ake mí. Wotsɔ nyateƒenya siwo le Mawu ƒe Nya la me hã sɔ kple tsi si naa agbe eye wòklɔa ame ŋu. (Ef. 5:25-27) Mɔ ka nue yayra mawo gbagba ɖi le le míaƒe ɣeyiɣia me?\n11 Le ƒe 1919 me la, Yehowa subɔla akpe ʋɛ aɖewo koe nɔ anyi, eye edzɔa dzi na wo be yewoaxɔ gbɔgbɔmenuɖuɖu siwo yewo hiã. Le ƒe siwo va kplɔe ɖo me la, wova nɔ dzidzim ɖe edzi. Egbea, Mawu ƒe amewo wu miliɔn enyi. Ðe nyateƒea ƒe tsi si le sisim la hã le agbɔ sɔm ɖe edzia? Ɛ̃! Gbɔgbɔmenyateƒeawo do agbogbo ɖe mía dzi. Ne míagblɔe ŋutɔŋutɔ la, Mawu ƒe amewo xɔ Bibliawo, agbalẽwo, magazinewo, agbalẽ gbadzawo kple trakt biliɔn gbogbo aɖewo. Abe tɔsisi si Ezekiel kpɔ le ŋutegaa me ene la, nyateƒea kaka kabakaba be wòakpɔ ame siwo le dzidzim ɖe edzi le xexea me godoo, siwo di be yewoanya Mawu la ƒe nuhiahiãwo gbɔ. Wodze Biblia-srɔ̃gbalẽwo tata gɔme tso ɣeyiɣi didi aɖe. Eye fifia to jw.org dzi la, agbalẽ siawo le gbegbɔgblɔ siwo wu 900 me le internet dzi! Aleke nyateƒea ƒe tsi gbogbo mawo ɖe vi na ame siwo si dzi nyui le?\n12. (a) Mɔ ka nue nyateƒea ƒe gbedeasia na amewo gbɔ agbe eye wova le gbɔgbɔmelãmesẽ me le? (b) Nuxlɔ̃ame aɖe si sɔ ɖe ɣeyiɣi dzi kae le ŋutegaa me na mí egbea? (Kpɔ etenuŋɔŋlɔa hã.)\n12 Tsi si naa agbe. Wogblɔ na Ezekiel be: “Nu sia nu agbɔ agbe le afi sia afi si tɔ la de.” Bu ale si nyateƒea ƒe gbedeasia ɖo ame siwo katã va míaƒe gbɔgbɔmenyigba si wogbugbɔ ɖo te dzi gbɔ ŋu kpɔ. Biblia me nyateƒea na ame miliɔn gbogbo siwo si dzi nyui le la gbɔ agbe eye wole gbɔgbɔmelãmesẽ me. Ke hã, nuxlɔ̃ame aɖe si sɔ ɖe ɣeyiɣi dzi la le ŋutegaa me: Menye ame sia amee xɔ nyateƒe sia o. Abe ale si ko wogblẽ teƒe aɖewo ɖi le Ƒu Kukua me wonye tawo kple tɔbawo le ŋutega si Ezekiel kpɔ me la, ame aɖewo ƒe dzi me asẽ, eye womaɖo to nyateƒea ʋuu keke ahayi edzi wɔ ge o. * Esia negadzɔ le mía gome gbeɖe o!—Xlẽ 5 Mose 10:16-18.\n13. Nufiame kawoe le ati siwo le ŋutegaa me le tɔa ƒe gowo dzi la me na mí egbea?\n13 Ati siwo nye nuɖuɖu eye woyɔa dɔ. Ðe nufiame dedziƒoname aɖewo le ati siwo le ŋutegaa me le tɔa ƒe gowo dzi la me na mí egbea? Ɛ̃! Ðo ŋku edzi be ati mawo tsea ku yeye viviwo ɣleti sia ɣleti eye woƒe aŋgbawo yɔa dɔ. (Eze. 47:12) Ati siawo ɖoa ŋku edzi na mí be Mawu si nyia mí eye woyɔa dɔ mí dɔmenyotɔe, vevietɔ le gbɔgbɔ me la subɔmee míele. Egbea amewo dze dɔ eye gbɔgbɔmedɔ le wo wum. Gake bu nu siwo Yehowa naa míawo ya ŋu kpɔ. Ðe nèxlẽ míaƒe agbalẽ aɖe vɔ kpɔ, dzi ha mamlɛa le takpekpe sue alo takpekpe gã aɖe me, kpɔ video alo nyakakadɔwɔƒea ƒe wɔna aɖe vɔ, eye nèse le ɖokuiwò me be wotsɔ gbɔgbɔmenuɖuɖu yra yea? Wole mía nyim nyuie nyateƒe. (Yes. 65:13, 14) Ðe gbɔgbɔmenuɖuɖuawo nana míenɔa lãmesẽ me le gbɔgbɔ mea? Aɖaŋu nyui siwo wonɔa te ɖe Mawu ƒe Nyaa dzi ɖona na mí la kpena ɖe mía ŋu be míewɔa avu kple nuwo abe agbe gbegblẽ nɔnɔ, ŋukeklẽ kple xɔsemanɔamesi ene. Azɔ hã, Yehowa wɔ ɖoɖo be woakpe ɖe Kristotɔwo ŋu be woahaya le gbɔgbɔ me ne edzɔ be wowɔ nu vɔ̃ gã aɖe. (Xlẽ Yakobo 5:14.) Abe ale si ati siwo Ezekiel kpɔ le ŋutegaa me ɖee fia ene la, woyra mí nyateƒe.\n14, 15. (a) Nu kawoe míate ŋu asrɔ̃ tso teƒe siwo nye tɔba siwo wogblẽ ɖi siwo ŋu womeda gbe le o le ŋutega si Ezekiel kpɔ la me? (b) Aleke tɔsisi si Ezekiel kpɔ le ŋutegaa me la ɖea vi na mí egbea?\n14 Gake míagate ŋu asrɔ̃ nu tso teƒe siwo nye tɔba siwo wogblẽ ɖi siwo ŋu womeda gbe le o la me. Míadi gbeɖe be míaxe mɔ na Yehowa be wòagayra mí le agbe me o. Anye afɔku na mí be míagbe be woagayɔ dɔ mí, abe ale si wòle le ame akpa gãtɔ gome le xexea me ene o. (Mat. 13:15) Ke boŋ dzidzɔe wònye na mí be tɔsisia le vi ɖem na mí. Ne míelɔ̃ faa no tsi dzadzɛ si tso Mawu ƒe Nyaa me, ne míeto gbeƒãɖeɖedɔa dzi ƒo nu tso nyateƒenyawo ŋu na amewo, ne wona mɔfiame nyuiwo mí, de dzi ƒo na mí, eye ne hamemetsitsi siwo kluvi nuteƒewɔlaa na hehee kpe ɖe mía ŋu la, ɖeko míeɖoa ŋku tɔsisi si Ezekiel kpɔ le ŋutegaa me la dzi. Afi sia afi si tɔsisia de la, enana nuwo gbɔa agbe eye wòyɔa dɔ wo!\n15 Gake mɔ ka nue ŋutega sia ava eme le le etsɔme? Abe ale si míava kpɔe ene la, tɔa asi le mɔ si lolo wu nu le Paradiso si ava la me.\nNu Si Ŋutegaa Afia Na Mí Le Paradisoa Me\n16, 17. (a) Mɔ ka nue agbetsitɔsisia akeke ɖe enu le le Paradisoa me? (b) Aleke tɔsisi ma ahe yayrawo vɛ na mí le Paradisoa me?\n16 Ðe nèkpɔa ɖokuiwò le Paradiso me be yele xɔlɔ̃wo kple ƒometɔwo dome le vivi sem na agbea bliboea? Ne èsrɔ̃ nu tso tɔsisi si Ezekiel kpɔ le ŋutegaa me ŋu la, akpe ɖe ŋuwò nàbui nu ŋutɔŋutɔ. Le mɔ ka nu? Na míagabu ŋutegaa ƒe akpa vevi etɔ̃ lédzinameawo ŋu kpɔ.\n17 Tɔsisi si ahe yayrawo vɛ. Kpɔɖeŋutɔsisia akeke ɖe enu le Paradisoa me, elabe menye gbɔgbɔmeyayrawo koe wòahe vɛ o, ke boŋ ŋutilãme tɔwo hã. Le Yesu ƒe Ƒe Akpe Ðeka Dziɖuɖua me la, Mawu Fiaɖuƒea akpe ɖe nuteƒewɔlawo ŋu be tafea naɖe vi na wo le mɔ si lolo wu nu. Vivivi la woana woava de blibo! Dɔlélewo, ɖɔktawo, dɔnɔdzikpɔlawo, dɔnɔkɔdziwo kple nugblẽfexeɖoɖo si wowɔ na dɔnɔwo maganɔ anyi o! Agbetsi ma asi ayi ame miliɔn gbogbo siwo atso Armagedon siwo nye “ameha gã” siwo do go tso “xaxa gã” me la gbɔ. (Nyaɖ. 7:9, 14) Ke hã, yayra si tɔsisi ma ahe vɛ le gɔmedzedzea, adze nu gã aɖe, gake ne míetsɔe sɔ kple yayra siwo le ŋgɔ la, ke nu sue aɖe koe wònye. Abe ale si Ezekiel kpɔe le ŋutegaa me ene la, tɔsisia me tsi anɔ agbɔ sɔm ɖe edzi be wòakpɔ hiahiãwo katã gbɔ.\nLe Paradisoa me la, yayra siwo tɔsisia ahe vɛ ana ame sia ame nazu ɖekakpui kple ɖetugbui eye woanɔ lãmesẽ me (Kpɔ Memama 17)\n18. Mɔ ka nue ‘agbetsitɔsisia’ azu tɔ gã aɖe le le Ƒe Akpe Ðeka Dziɖuɖua me?\n18 Tsi si naa agbe. Le Ƒe Akpe Ðeka Dziɖuɖua me la, “agbetsitɔsisi” la azu tɔ gã. (Nyaɖ. 22:1) Woafɔ ame akpe teƒe akpe gbogbo aɖewo ɖe tsitre eye woana mɔnukpɔkpɔa wo be woanɔ agbe le Paradiso me tegbee! Yayra siwo Yehowa ato Fiaɖuƒea dzi ahe vɛ ƒe ɖee nye be agbɔ agbe ame gbogbo aɖewo, siwo ku ɣeyiɣi didi aɖe eye wozu ke le anyigba tume la. (Yes. 26:19) Ke hã, ɖe ame siwo woafɔ ɖe tsitre la ayi edzi anɔ agbe ɖaa?\n19. (a) Nu kae ɖee fia be tsi siwo nye nyateƒe yeye siwo tso Mawu gbɔ la anɔ anyi le Paradisoa me? (b) Nu kae wòfia be ‘woagblẽ ame aɖewo ɖi na dze’ le etsɔme?\n19 Ame ŋutɔe atiae. Ènyaa, woaʋu agbalẽ xatsaxatsa yeyewo ɣemaɣi. Eya ta tsi nyui siwo atso Yehowa gbɔ dometɔ aɖewo anye nyateƒenya yeye, siwo nye gbɔgbɔmemɔfiame yeye siwo woaɖe ɖe go. Ðe dzi medzɔa mí ne míebu nu si le ŋgɔ ŋu oa? Gake ame aɖewo agbe yayra mawo, eye woatiae be yewomaɖo to Yehowa o. Ame aɖewo adze aglã le Ƒe Akpe Ðeka Dziɖuɖua me, gake womaɖe mɔ na wo be woagblẽ Paradisoa me o. (Yes. 65:20) Ðewohĩ esia ana míaɖo ŋku teƒe siwo nye tɔba siwo ‘wogblẽ ɖi na dze’ siwo mewɔa nu o si Ezekiel kpɔ le ŋutegaa me la dzi. Gake ame siwo asẽ dzi me agbe be yewomano agbetsi xɔasi ma o la, ate nu wo ɖokuiwo ŋutɔ! Le Ƒe Akpe Ðeka Dziɖuɖua megbe la, aglãdzela aɖewo ava de Satana dzi. Ame siwo katã agbe Yehowa ƒe dziɖuɖu dzɔdzɔea, atsrɔ̃ tegbee abe Satana ke ene.—Nyaɖ. 20:7-12.\n20. Ðoɖo kae wowɔ be wòaɖe vi na mí le Ƒe Akpe Ðeka Dziɖuɖua me, eye aleke esia ɖoa ŋku ati siwo Ezekiel kpɔ le ŋutegaa me la dzi na mí?\n20 Ati siwo nye nuɖuɖu eye woyɔa dɔ. Yehowa medi be agbe mavɔ nato mía dometɔ aɖeke ŋu o. Be wòakpe ɖe mía ŋu míalé mɔnukpɔkpɔ si wòtsɔ ɖo mía ŋkume la me ɖe asi la, agakpɔ egbɔ be yewɔ ɖoɖo aɖe si le abe ati siwo Ezekiel kpɔ la tɔgbi ene. Gake le Paradisoa me la, yayra siwo Yehowa ahe vɛ la aɖe vi na mí le ŋutilã kple gbɔgbɔ me siaa. Yesu Kristo kple eƒe hatidziɖula ame 144,000 la aɖu dzi tso dziƒo hena ƒe Akpe Ðeka. Ame 144,000 siwo ganye nunɔlawo la awɔ Kristo ƒe tafevɔsaa ŋu dɔ, atsɔ akpe ɖe nuteƒewɔlawo ŋu be woava de blibo. (Nyaɖ. 20:6) Ðoɖo sia si wowɔ be woayɔ dɔ mí le ŋutilã kple gbɔgbɔ me la ɖoa ŋku ati siwo Ezekiel kpɔ le tɔa ƒe gowo dzi la dzi na mí, ati mawo tsea ku nyuiwo eye woƒe aŋgbawo yɔa dɔ. Ŋutega si Ezekiel kpɔ la sɔ kple nyagblɔɖi wɔdɔɖeamedzi bubu aɖe si ŋu apostolo Yohanes ŋlɔ nu tsoe. (Xlẽ Nyaɖeɖefia 22:1, 2.) Ati siwo Yohanes kpɔ la ƒe “aŋgbawo nye dɔyɔgbe na dukɔwo.” Dɔ si ame 144,000 la awɔ abe nunɔlawo ene la aɖe vi na ame miliɔn gbogbo aɖewo siwo nye nuteƒewɔlawo.\nNUFIAMEÐAKA 19B: Tsi Dzidzi Aɖe Va Zu Tɔsisi Gã Aɖe!\n21. Ne ède ŋugble le tɔsisi si Ezekiel kpɔ le ŋutegaa me ŋu la, dɔ kae wòwɔna ɖe dziwò, eye nu ka mee míadzro? (Kpɔ aɖaka si nye “Tsi Dzidzi Aɖe Va Zu Tɔsisi Gã Aɖe!”)\n21 Ne ède ŋugble le tɔsisi si Ezekiel kpɔ le ŋutegaa me ŋu la, ɖe menana wò dzi dzea eme eye wònaa mɔkpɔkpɔ wò oa? Nu nyui kawo gbegbee nye esi le mía lalam! Wò ya bu eŋu kpɔ ko—Yehowa ɖe nu mawo fia ƒe gbogbo aɖewoe nye esi va yi, eye wògbɔ dzi ɖi le asi miam mí be míava kpɔ ale si nu siwo ŋu woƒo nu tsoe la ava eme ŋutɔŋutɔ la teƒe. Ànɔ afi maa? Ðewohĩ anɔ wɔwɔm na wò be ɖe ye hã yeate ŋu ava nɔ agbe le Paradiso me hã. Azɔ na míakpɔ ale si Ezekiel ƒe nyagblɔɖia ƒe akpa mamlɛawo na kakaɖedzi ma míi ɖa.\n^ mm. 3 Azɔ hã, Yudatɔ aboyome siwo ɖo ŋku ale si wo denyigba ƒe nɔnɔme le dzi la, anya kpɔe be manɔ bɔbɔe be tɔ aɖe nasi tso Yerusalem ayi Ƒu Kukua me o, elabe ahiã be tsia nasi to togbɛ aɖewo dzi le teƒe aɖewo.\n^ mm. 6 Biblia nyala aɖewo gblɔna be susu nyui aɖe tae wogblẽ teƒe mawo ɖi, elabe wode dzesii be tso ɣeaɖeɣi ke la, amewo ɖea dze le Ƒu Kukua ƒe nutowo me wònye dɔwɔɖui si me wokpɔa ga le. Gake de dzesii be nuŋlɔɖia gblɔ tso teƒe mawo ŋu be “womada gbe le wo ŋu o.” Woatsi anyi, agbe manɔ wo me o, womada gbe le wo ŋu o elabe tsi si naa agbe si tso Yehowa ƒe aƒea me la made wo gbɔ o. Eya ta anɔ eme be le afi sia la, menye susu nyui aɖeke tae wogblẽ tɔba mawo ɖi na dze ɖo o.—Ps. 107:33, 34; Yer. 17:6.\n^ mm. 12 Le mɔ sia ke nu la, de ŋugble le kpɔɖeŋu si Yesu wɔ ku ɖe ɖɔ ŋu la ŋu kpɔ. Ðɔa ɖe tɔmelã vovovowo, gake menye wo katãe ‘nyo’ o. Ele be woatsɔ manyomanyoawo aƒu gbe. Eya ta Yesu xlɔ̃ nu be ame siwo ava Yehowa ƒe habɔbɔa me dometɔ geɖe mayi edzi awɔ nuteƒe ne ɣeyiɣiawo va le yiyim o.—Mat. 13:47-50; 2 Tim. 2:20, 21.\nAleke ŋutega si Ezekiel kpɔ ku ɖe tɔsisi aɖe ŋu va eme le blema?\nMɔ kawo nue ŋutegaa le eme vam le le míaƒe ŋkekea me?\nAleke tɔsisi si Ezekiel kpɔ le ŋutegaa me la, asi le mɔ si lolo wu nu le Kristo ƒe Ƒe Akpe Ðeka Dziɖuɖua me?


Robert Boyle | Blematɔwo Ŋuti Nya\nGBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Korean Lithuanian Malagasy Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Slovak Slovenian Spanish Swahili Swedish Tagalog Tahitian Thai Tigrinya Tsonga Turkish Twi Ukrainian Xhosa Zulu\nBLEMATƆWO ŊUTI NYA\nAme siwo blemaŋutinya doa dzidzɔ na la aɖo ŋku Aƒetɔ Robert Boyle dzi be eyae nye dzɔdzɔmeŋutinunyala si to dzɔdzɔmese si wòtsɔ ŋkɔ na be Boyle ƒe se la vɛ. Se sia ɖe kadodo si le gas ƒe agbɔsɔsɔ, nugoe si me wodee, kple ŋusẽ si le eme la dome. Nu si ŋu wòke ɖo la kpe ɖe amewo ŋu wowɔ ŋgɔyiyi geɖe le nutovɛ aɖewo me. Gake menye dzɔdzɔmeŋutinunya koe doa dzidzɔ na Robert Boyle o. Exɔ Mawu kple eƒe Nya, Biblia, si tso gbɔgbɔ me la hã dzi se vevie.\nBOYLE tso kesinɔtɔwo ƒe ƒome aɖe me le Lismore Castle le Ireland, eye wodzii le ƒe 1627 me. Enye ɣeyiɣi si ŋutinyaŋlɔlawo yɔna be tamebubu deŋgɔ ƒe gɔmedzeɣi, le esi amewo bua tame geɖe hedia ale si woawɔ avo tso nuŋububu dadawo si me ta. Emae nye Boyle hã ƒe taɖodzinu. Etsɔ ŋkɔ na eɖokui be Philaretus, si gɔmee nye “Nu Dzeame Lɔ̃la,” le eƒe agbemeŋutinya si eya ŋutɔ ŋlɔ ɖi la me.\nMenye ɖeko Boyle di be yeake ɖe nyateƒea ŋu o, ke edi hã be yeafia nyateƒea amewo. Eva zu agbalẽŋlɔla bibi aɖe, eye eƒe nuŋlɔɖiwo kpɔ ŋusẽ ɖe eŋɔlimetɔ geɖe, siwo dome dzɔdzɔmeŋutinunyala xɔŋkɔ Aƒetɔ Isaac Newton hã le la dzi. Boyle nɔ ame siwo ɖo Dzɔdzɔmeŋutinunyalawo Ƒe Habɔbɔ anyi le London, England, le ƒe 1660 me la dome.\nWoyɔ Boyle be dzɔdzɔmenuwo ƒe nɔnɔme ŋuti nunyala gãtɔ. Eƒe nuwɔna to vovo na dzɔdzɔmeŋutinunyala siwo nɔ anyi le eŋɔli. Woawo ya woɣlaa nu siwo ŋu woke ɖo, alo woŋlɔnɛ ale gbegbe be wo tɔ bubuawo koe ate ŋu ase wo gɔme. Gake Boyle ya ŋlɔ nu siwo ŋu wòke ɖo la ɖi tsitotsito wo me kɔ ƒãa. Azɔ hã, meda asi ɖe eŋɔlimetɔwo ƒe susuwo dzi nenema ko o, ke boŋ edoa nuwo kpɔ hekena ɖe ale si wole ŋutɔŋutɔ la ŋu.\nBoyle ƒe dodokpɔwo ɖo kpe edzi be, nu suesue siwo nye ɖeka tɔgbiwoe ƒoa ƒu wɔa nane, eye ne wotsaka wo la wogazua nu vovovo bubuwo.\nBoyle ŋlɔ mɔnu siwo wòzã le eƒe dzɔdzɔmeŋutinunya sɔsrɔ̃ me la ɖe eƒe agbalẽ xɔŋkɔ si nye The Sceptical Chymist me. Egblɔ le eme be, ele be dzɔdzɔmeŋutinunyalawo nabɔbɔ wo ɖokuiwo ahalɔ̃ ɖe woƒe vodadawo dzi. Boyle gblɔe kã be ele be ame siwo lé nukpɔsusu aɖe me ɖe asi la nadi vovototo si le nu si wonya be enye nyateƒe kple nu si wosusu be enye nyateƒe la dome.\nBoyle gblɔe kã be ele be ame siwo lé nukpɔsusu aɖe me ɖe asi la nadi vovototo si le nu si wonya be enye nyateƒe kple nu si wosusu be enye nyateƒe la dome\nEXƆ MAWU DZI SE\nBoyle wɔ numekuku tsitotsito le mawusubɔsubɔnyawo hã ŋu. Nu siwo ŋu wòke ɖo le nusɔsrɔ̃ tso xexe gbahoo la kple nu gbagbewo ƒe wɔwɔme ŋu la na wòva kpɔe be, Aɖaŋudɔwɔla kple Wɔla nyanu aɖee wɔ wo. Eya ta meda asi ɖe mawudzimaxɔse ŋuti susu si nɔ nunyalawo si ɣemaɣi la dzi o. Boyle gblɔ be, ame sia ame si bua nuwo ŋu yia ŋgɔe la axɔ Mawu dzi ase godoo.\nKe hã, Boyle kpɔe be amegbetɔ ƒe susu ɖeɖe dzaa mate ŋu akpe ɖe eŋu wòake ɖe nunya vavãtɔ ŋu o. Ekpɔe be ehiã godoo be Mawu naɖe nuwo me na mí. Egblɔ be, nu si Mawu ɖe ɖe go na míe nye eƒe Nya, Biblia la.\nGake ete ɖe Boyle dzi be ame gbogbotɔ menya Biblia me nyawo o, eye wòdze abe kpeɖodzi gobi aɖeke mele woƒe dzixɔsewo ŋu o ene. Ebia be, aleke ame atu eƒe dzixɔsewo ɖe edzilawo kple nuto si me wodzii le me tɔwo ƒe dzixɔsewo ko dzi? Boyle di vevie be yeakpe ɖe amewo ŋu woase Biblia ƒe nufiafiawo gɔme nyuie.\nLe esia ta Boyle tsɔ ga na be woatsɔ ata Biblia ɖe gbegbɔgblɔ geɖewo me. Wo dometɔ aɖewoe nye Dziehe Amerikatɔwo ƒe gbewo kpakple Arab, Ireland, Malay kple Turkey gbewo. Togbɔ be Robert Boyle nye nunyalagã hã, ebɔbɔ eɖokui, edi nyateƒea vevie, eye wòkpe ɖe amewo ŋu be woake ɖe nyateƒea ŋu.\nROBERT BOYLE EŊUTINYA VEVI AÐEWO:\nWodzii le Ireland le ƒe 1627 me.\nWoyɔe be dzɔdzɔmenuwo ƒe nɔnɔme ŋuti nunyala gãtɔ.\nEnye dzɔdzɔmeŋutinunyala si wonya nyuie ɖe ale si wòŋlɔ nu siwo ŋu wòke ɖo le nuwo dodo kpɔ me la ɖi tsitotsito ta.\nEƒe nuŋlɔɖiwo kpe ɖe eŋɔlimetɔ Aƒetɔ Isaac Newton ŋu ŋutɔ.\nEdo Biblia gɔme ɖeɖe ɖe gbe vovovowo me ɖe ŋgɔ.\nEku le ƒe 1691 me le England esime wòxɔ ƒe 64.\nIRELANDGBE ME BIBLIA LA\nRobert Boyle nya be agbalẽnyala aɖewo dze Biblia gɔme ɖeɖe ɖe Irelandgbe me tso ƒe 1573 me ke. Wota akpa si woyɔna be Nubabla Yeye la ɖe Irelandgbe me le ƒe 1602 me. Eye le ƒe 1640 me la, wowu Hebri Ŋɔŋlɔawo, siwo wolɔ̃a yɔyɔ be Nubabla Xoxoa, gɔme ɖeɖe ɖe Irelandgbe me nu. Gake ƒe 1685 me ke hafi wova dze gɔmeɖeɖe sia tata gɔme esi Boyle na ga be woatsɔ atae. Amewo ɖe Ŋɔŋlɔ Ɣaɣla siwo mekpe ɖe Biblia ŋu o la hã gɔme ɖe Irelandgbe me ɣemaɣi. Gake Boyle, si nye nyateƒea lɔ̃la, meda asi ɖe edzi be woata agbalẽ mawo siwo ŋu kakaɖedzi mele o la akpe ɖe Biblia ŋu o.\nBlematɔwo Ŋuti Nya—Robert Boyle


1 Korintotɔwo 3 | Biblia Le Internet Dzi | Xexe Yeye Gɔmeɖeɖe\n3 Eya ta nɔviwo, nyemete ŋu ƒo nu na mi abe ame siwo tsi le gbɔgbɔ me ene o,+ ke boŋ abe ŋutilãmemewo ene, abe vidzĩwo+ le Kristo me ene. 2 Mena notsi mi mieno, ke menye nuɖuɖu sesẽ o, elabena miesẽ ŋu nyuie ɣemaɣi o. Le nyateƒe me la, miesẽ ŋu nyuie fifia hã o,+ 3 elabena ŋutilãmemewo ko mieganye.+ Esi ŋuʋaʋã kple dzre le mia dome la, ɖe menye ŋutilãmemewoe mieganye,+ eye miegale zɔzɔm abe ame bubuwo ke ene oa? 4 Elabena ne ame aɖe be, “Paulo tɔe menye,”+ eye ame bubu be, “Apolo tɔe nye ya menye” la, ekema menye ɖe miele nu wɔm abe ame bubuwo ke ene oa? 5 Evɔ ɖe, ame kae nye Apolo? Eye ame kae nye Paulo? Subɔla+ siwo dzi mieto zu xɔsetɔwoe wonye, abe ale si Aƒetɔ la dee asi na ame sia ame ene. 6 Medo nu,+ Apolo de tsii,+ ke Mawue nana wòtsina, 7 ale be ame si do nu la menye naneke o, eye ame si de tsii hã menye naneke o, ke Mawu, ame si nana wòtsina la boŋ.+ 8 Ame si doa nu kple ame si dea tsii la wosɔ,* ke ame sia ame axɔ eya ŋutɔ ƒe fetu le eƒe agbagbadzedze nu.+ 9 Elabena Mawu ƒe hadɔwɔlawo míenye. Miawoe nye Mawu ƒe agble si dem wòle, Mawu ƒe xɔtutu.+ 10 Le Mawu ƒe amenuveve la ta la, meɖo xɔ gɔme anyi+ abe xɔtula bibi* ene, ke ame bubu le etum ɖe edzi. Gake ame sia ame nakpɔ ale si wòle etum ɖe edzii la gbɔ nyuie. 11 Elabena ame aɖeke mate ŋu aɖo gɔmeɖoanyi bubu aɖeke wu esi li xoxo, si nye Yesu Kristo o.+ 12 Ke ne ame aɖe tsɔ sika, klosalo, kpe xɔasiwo, ati, bè, alo gbe tui ɖe gɔmeɖoanyia dzi la, 13 ame sia ame ƒe dɔwɔwɔ ava dze ƒãa woakpɔ, elabena ŋkeke la aɖee afia, elabena dzoe woatsɔ aɖee afia;+ eye dzo la ŋutɔ ado xɔ si ƒomevi ame sia ame tu la kpɔ. 14 Ne ame aɖe ƒe xɔ si wòtu ɖe edzi la tsi anyi la, axɔ fetu; 15 ne ame aɖe ƒe dɔ fiã la, ke nu abu nɛ, ke woaɖe eya ŋutɔ ya; gake anɔ abe dzo mee woɖee tsoe ene. 16 Ðe mienyae be Mawu ƒe gbedoxɔe mienye,+ eye Mawu ƒe gbɔgbɔ la le mia me oa?+ 17 Ne ame aɖe gblẽ Mawu ƒe gbedoxɔ la dome la, Mawu atsrɔ̃ eya hã; elabena Mawu ƒe gbedoxɔ la le kɔkɔe, eye miawoe nye gbedoxɔ ma.+ 18 Ame aɖeke nagable eɖokui o: Ne mia dometɔ aɖe susu be yenye nunyala le nuɖoanyi* sia me la, nezu bometsila, ale be wòazu nunyala. 19 Elabena xexe sia me nunya nye bometsitsi le Mawu gbɔ; elabena woŋlɔ ɖi be, “Eléa nunyalawo le woawo ŋutɔwo ƒe ayedzedze me.”+ 20 Eye wogaŋlɔ ɖi be: “Yehowa* nya be nunyalawo ƒe tamebubuwo nye dzodzro.”+ 21 Eya ta ame aɖeke megaƒo adegbe le amewo ŋuti o; elabena nuwo katã nye mia tɔ, 22 eɖanye Paulo, Apolo, alo Kefas*+ o, eɖanye xexea o, eɖanye agbe alo ku o, eɖanye nu siwo li fifia alo nu siwo gbɔna o, nuwo katã nye mia tɔ; 23 ke miawo hã mienye Kristo tɔ;+ ke Kristo hã nye Mawu tɔ.\n^ Alo, “taɖodzinu ɖekae le wo si.”\n^ Alo, “xɔtulagã dzeaɖaŋu.”


Ðe Mawu Sea Míaƒe Gbedodoɖawo Heɖoa Wo Ŋua?\nGBE BUBU Acholi Afrikaans Albanian Amharic Arabic Armenian Aymara Azerbaijani Azerbaijani (Cyrillic) Baoule Batak (Toba) Bengali Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Chiyao Chokwe Chol Chuvash Cibemba Cinyanja Croatian Czech Danish Drehu Dutch Efik Estonian Eŋlisi Eʋegbe Fijian Finnish Franse Ga Garifuna Georgian German Greek Guarani Gujarati Haitian Creole Hausa Hebrew Hiligaynon Hindi Hiri Motu Hmong (Ɣi) Hungarian Iban Igbo Iloko Indonesian Isoko Italian Japanese Javanese Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mixe Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele (Zimbabwe) Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Pidzin (Kamerun) Polish Portuguese Punjabi Quechua (Bolivia) Quichua (Imbabura) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tiv Tlapanec Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Wallisian Wayuunaiki Xhosa Yoruba Zande Zapotec (Isthmus) Zulu\nNYATI SI LE AKPAA DZI | ÐE NU NYUI AÐE DONA TSO GBEDODOÐA MEA?\nÐe Ame Aɖe Sea Gbedodoɖawoa?\nAme aɖewo susuna be ɣeyiɣi gbegblẽe gbedodoɖa nye; wosusuna be ame aɖeke mesea gbedodoɖawo o. Ame aɖewo ya te ŋu do gbe ɖa, ke hã wose le wo ɖokuiwo me be womeɖo eŋu na yewo o. Mawudzimaxɔsela aɖe susu ale si eya bu be Mawu le ko hedo gbe ɖa be: “Do dalĩ nam mase ko.” Gake egblɔ be Mawu “zi kpi.”\nKe hã Biblia ka ɖe edzi na mí be Mawu li ŋutɔŋutɔ eye wòsea gbedodoɖawo. Biblia gblɔ tso dukɔ aɖe si nɔ anyi le blema ŋu be: “[Mawu] ave mia nu godoo ne ese miaƒe ɣlidodo la; ne esee ko la, atɔ na mi.” (Yesaya 30:19) Biblia gagblɔ hã be: “Ame dzɔdzɔewo ƒe gbedodoɖa dzea Eŋu.”—Lododowo 15:8.\nYesu do gbe ɖa na Fofoa, eye “wòɖo toe.”—Hebritɔwo 5:7\nAme siwo ƒe gbedodoɖawo Mawu se la ƒe kpɔɖeŋuwo hã le Biblia me. Mawunyakpukpui aɖe gblɔ be Yesu ɖe “kuku vevie na Ame si te ŋu ɖee” la, eye “wòɖo toe.” (Hebritɔwo 5:7) Míate ŋu akpɔ esia ƒe kpɔɖeŋu bubuwo hã le Daniel 9:21 kple 2 Kronika 7:1.\nKe nu ka tae ame aɖewo sena le wo ɖokuiwo me be womeɖoa yewoƒe gbedodoɖawo ŋu o? Hafi woase míaƒe gbedodoɖawo la, ele be míado gbe ɖa na Mawu si ŋu Biblia ƒo nu tsoe, si ŋkɔe nye Yehowa, * ke menye na mawu bubu aɖe alo tɔgbui kukuwo o. Mawu di tso mía si hã be nu siwo ‘míabia nawɔ ɖeka kple yeƒe lɔlɔ̃nu,’ si fia be woanye nu siwo dzea ye ŋu. Mawu ka ɖe edzi na mí be ne míedo gbe ɖa alea la, ‘yeaɖo to mí.’ (1 Yohanes 5:14) Eya ta hafi woase míaƒe gbedodoɖawo la, ele be míanya Mawu si ŋu Biblia ƒo nu tsoe la, eye míanya eƒe lɔlɔ̃nu.\nAme geɖe xɔe se be menye subɔsubɔkɔnu dzro aɖee gbedodoɖa nye o, ke boŋ Mawu sea gbedodoɖawo vavã eye wòɖoa wo ŋu hã. Isaac, si le Kenya, gblɔ be: “Medo gbe ɖa be Mawu nakpe ɖe ŋunye mase Biblia gɔme. Esia megbe kpuie la, ame aɖe te ɖe ŋunye hegblɔ nam be yeakpe ɖe ŋunye.” Hilda, si le Philippines la, di be yeadzudzɔ atamanono. Esi wòdze agbagba zi geɖe be yeaɖe asi le eŋu do kpoe la, srɔ̃a gblɔ nɛ be, “Ðe manyo be nàbia Mawu ne wòakpe ɖe ŋuwò oa?” Hilda wɔ ɖe srɔ̃a ƒe aɖaŋuɖoɖoa dzi, eye wògblɔ emegbe be: “Ale si Mawu kpe ɖe ŋunyee la wɔ nuku nam ŋutɔ. Ðeko wòwɔ abe atamanono ƒe dzodzroa nu nɔ tsitsim le menye ene. Mete ŋu dzudzɔ enono mlɔeba.”\nÐe wòanye be Mawu di be nàgblɔ wò didi siwo wɔ ɖeka kple yeƒe lɔlɔ̃nu la na ye eye yeakpe ɖe ŋuwòa?\n^ mm. 6 Biblia na míenya be Mawu ƒe ŋkɔe nye Yehowa.


GBE BUBU Albanian Amerika Tokunɔgbe Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Danish Dutch Estonian Eŋlisi Eʋegbe Finnish Franse Ga German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Myanmar Norwegian Papiamento (Curaçao) Persian Polish Portuguese Rarotongan Romanian Samoan Setswana Shona Silozi Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Urdu Venda Vietnamese\nÐe Yehowa Ðasefowo xɔa nu suesue ɖesiaɖe si woɖe tso ʋu mea?\nŊuɖoɖo si gbɔna la nye June 15, 2000 ƒe nyati si míegbugbɔ ta.\nŊuɖoɖo vevitɔe nye be Yehowa Ðasefowo mexɔa ʋu o. Míexɔe se vevie be se si Mawu de le ʋu ŋu mava trɔ be wòasɔ ɖe alesi nukpɔsusuwo le tɔtrɔmee nu o. Ke hã kuxi yeyewo le mo dom ɖa elabena fifia la, wote ŋu trɔa asi le ʋu ŋu heɖea emenu vevi ene ɖe vovo eye wogate ŋu ɖea nu suesue siwo le esiawo hã me ɖe vovo. Ne Kristotɔ atso nya me be yeaxɔ nusiawo la, ele be wòabu nuwo ŋu ayi ŋgɔ wu viɖe kple afɔku siwo ado tso atikea wɔwɔ me ko. Ele be nusi anɔ vevie nɛ nanye nusi Biblia gblɔ kple ŋusẽ si wòate ŋu akpɔ ɖe woa kple Mawu Ŋusẽkatãtɔ la dome ƒomedodo dzi.\nNukae ‘etsitsri’ fia ɣemaɣi? Kristotɔwo meɖu ʋu o, eɖanye ʋu mumu loo alo esi bla o; eye womeɖua lã tsiʋume o. Nusiwo wotsri hã ƒe ɖee nye nuɖuɖu siwo wotsɔ ʋu tsakae, abe agbodzomle alo ʋubli ene. Ʋu ɖuɖu le mɔ mawo dometɔ ɖesiaɖe nu anye Mawu ƒe sea dzi dada.—Samuel I, 14:32, 33.\nAnye be ʋuɖuɖu metena ɖe blematɔ akpa gãtɔ dzi o, abe alesi míate ŋu akpɔe le Tertullian (si nɔa nyi le ƒe alafa evelia kple etɔ̃lia M.Ŋ. me) ƒe nuŋlɔɖiwo me ene. Esi Tertullian nɔ alakpanya si wotsɔ ɖe Kristotɔwo ŋu be woɖua ʋu nu ɖem la, eƒo nu tso to aɖe me tɔ siwo ɖuɖɔa ʋu tsɔ ɖoa kpe woƒe nubablawo dzi ŋu. Egblɔ hã be “ne wole wɔna aɖe wɔm le fefewɔƒe la, dzodzro sẽŋu aɖe nɔa [ame aɖewo] me wotsɔ xea fɔɖilawo ƒe ʋu si le ɖuɖum . . . be yewoatsɔ ada yewoƒe kpeŋuidɔ alo anyidzedɔe.”\nNuwɔna mawo (ne wòanye be Romatɔwo wɔnɛ le dɔdada ta hã) nye nu gbegblẽ na Kristotɔwo, elabena Tertullian ŋlɔ be: “Lãwo gɔ̃ hã ƒe ʋu menɔa nusiwo míelɔ̃a ɖuɖu me o.” Romatɔwo tsɔa nuɖuɖu siwo me ʋu le doa Kristotɔ vavãwo ƒe nuteƒewɔwɔ kpɔna. Tertullian gblɔ kpee be: “Azɔ mabia mi, aleke wɔ esi mienyae nyuie [be Kristotɔwo] anyɔ ŋu lãwo ƒe ʋu la, miebu susu ɖe wo ŋu be amegbetɔ ƒe ʋu dzroa wo kutɔkutɔe?”\nEgbea la, ame ʋɛ aɖewo koe asusu be Mawu Ŋusẽkatãtɔ la ƒe sewo maɖe mɔ o ne atikewɔla gblɔ be woado ʋu. Togbɔ be mí Yehowa Ðasefowo míedi be míayi edzi anɔ agbe hã la, míeɖoe kplikpaa be míawɔ ɖe se si Yehowa de le ʋu ŋu dzi. Nukae nya sia fia le fifia ƒe atikewɔwɔ ŋu?\nEsime ʋu ŋutɔŋutɔ dodo va bɔ le Xexemeʋa II megbe la, Yehowa Ðasefowo kpɔe be nusia tsi tre ɖe Mawu ƒe sedede ŋu—eye míegaxɔe se nenema kokoko. Ke hã nuwo trɔ le atikewɔwɔ me esi ɣeyiɣiwo va le yiyim. Egbea la, menye ʋu ŋutɔŋutɔe wodona le ʋudodo akpa gãtɔ me o ke ʋumenu veviwo dometɔ ɖeka boŋ ye: (1) ʋumenugbagbevi dzĩwo; (2) ʋumenugbagbevi ɣiwo; (3) ʋumenugbagbevi gbabɛwo; (4) ʋutsi, si nye ʋua ƒe akpa si nye tsi. Le nɔnɔme si me dɔnɔa le nu la, atikewɔlawo ate ŋu aŋlɔ ʋumenugbagbevi dzĩwo, ʋumenugbagbevi ɣiwo, ʋumenugbagbevi gbabɛwo, alo ʋutsi nɛ. Ʋumenugbagbevi vevi siawo dodo na ame wɔnɛ be womaa ʋu dzidzenu ɖeka me ɖe dɔnɔ geɖe dome. Yehowa Ðasefowo xɔe se be ʋu ŋutɔŋutɔ alo wo me nu vevi ene mawo dometɔ ɖesiaɖe xɔxɔ nye Mawu ƒe se dzi dada. Eɖe dzesi be Biblia ƒe nukpɔsusu sia dzi wɔwɔ kpɔ wo ta tso afɔku geɖe me, eye dɔléle siwo hã le eme dometɔ aɖewoe nye aklã dɔléle kple AIDS siwo woate ŋu axɔ tso ʋu me.\nNu geɖe le ʋu me. Lãmetsiŋusẽ, dze ƒomeviwo, lãmetsi siwo doa tsɔtsɔe lãmetsiwo ƒe dɔwɔwɔ (enzymes), kple amenyinuwo abe ŋutilãtuɖonuwo kple sukli gbogbo aɖewo ene la le ʋutsi—si ƒe alafa memama 90 nye tsi sɔŋ—gɔ̃ hã me. Ʋumenunyiame abe albumin, nusiwo naa ʋu blana, kple ʋumenu si wua dɔlékuiwo hã le ʋutsi me. Atikewɔla bibiwo te ŋu ɖea ʋutsi me nunyiame geɖe hezãna. Le kpɔɖeŋu me, wodoa ʋublanu si woyɔna be factor VIII na ʋusisidɔléla siwo ŋu ʋu ɖuɖuna le kabakaba. Alo ne ɖɔktawo kpɔ be dɔ aɖewo ate ŋu adze ame aɖe dzi la, wote ŋu ŋlɔa abui si nye gamma globulin (ʋumenu si wua dɔlékuiwo), si woɖe tso amesiwo kpe dɔa dzi xoxo ƒe ʋutsi me la na wo. Wogate ŋu zãa ʋutsi me nunyiame bubuwo le atikewɔwɔ me, gake esiwo míeyɔ va yi la fia alesi woate ŋu atrɔ asi le ʋumenu vevi ɖeka (ʋutsi) ŋu agaɖe nu suesue bubuwo le emee. *\nAbe alesi wote ŋu kpɔa nu suesuewo tsoa ʋutsi mee ene la, nenema ke woate ŋu atrɔ asi le ʋumenu vevi bubuwo (ʋumenugbagbevi dzĩwo, ʋumenugbagbevi ɣiwo, ʋumenugbagbevi gbabɛwo) ŋu agaɖe wo me nu suesue bubuwo. Le kpɔɖeŋu me, woate ŋu aɖe interferon kple interleukin, siwo wotsɔ daa kansa kple dɔxɔleameŋuwo tso ʋumenugbagbevi ɣiwo me. Woate ŋu atrɔ asi le ʋumenugbagbevi gbabɛwo ŋu aɖe abiwutike tso wo me. Eye wole atike bubuwo tom vɛ siwo woɖena (le gɔmedzedzea me ya teti) tsoa ʋumenuwo me. Dɔyɔɖaŋu mawo menye ʋumenu veviawo dodo na ame o; wonyea ʋumenu veviawo ƒe akpa aɖewo alo kakɛ aɖewo zi geɖe. Ðe wòle be Kristotɔwo naxɔ ʋumenu kakɛ siawo ne wole atike wɔm na woa? Míate ŋu agblɔe o. Biblia meɖe nuwo me tsitotsito o, eyata ele be Kristotɔ nanɔ te ɖe eƒe dzitsinya dzi atso nya me le Mawu ŋkume.\nNyametsotso si Kristotɔ bubuwo wɔna la to vovo. Womelɔ̃na be woado ʋu ŋutɔŋutɔ, ʋumenugbagbevi dzĩwo, ʋumenugbagbevi ɣiwo, ʋumenugbagbevi gbabɛwo, alo ʋutsi na yewo o. Gake woate ŋu aɖe mɔ na atikewɔla be wòazã nu suesue si woɖe tso ʋumenu veviwo me atsɔ awɔ atike na yewo. Nuwo ate ŋu ato vovo le nya sia gɔ̃ hã me. Kristotɔ aɖe ate ŋu alɔ̃ woado ʋumenu si wua dɔlékuiwo ƒe abui nɛ, gake ate ŋu alɔ̃ alo agbe be womegado nane si woɖe tso ʋumenugbagbevi dzĩwo alo ɣiawo me na ye o. Gake ne míagblɔe gbadzaa la, nukae ana Kristotɔ aɖewo natso nya me be yewoate ŋu axɔ ʋumenu suesue aɖewo?\n“Nyabiabia Siwo Tso Exlẽlawo Gbɔ” si le June 1, 1990 ƒe Gbetakpɔxɔ me gblɔ be ʋutsimenunyiamewo (emenu suesuewo) tsoa funɔ ƒe ʋu me gena ɖe fugboe si le eƒe vidzidɔme ƒe ʋuka siwo le vovo me. Eyata vinɔa ɖea ʋumenu si wua dɔlékuiwo naa via, ale be wòte ŋu kpea dɔlélewo dzi. Fugboea le eɖokui si, eye ne eƒe ʋumenugbagbevi dzĩwo wɔ woƒe dɔ le dzɔdzɔme nu vɔ la, dzɔdzɔme trɔa asi le woƒe akpa si me ya nɔna ŋu. Woƒe akpa aɖe zua bilirubin (vevee me nu aɖe) eye wòtoa amenɔa ƒe goloa me gena ɖe vinɔa me eye wòdona kpe ɖe nugbegblẽ siwo dona le funɔa ƒe lãme ŋu. Kristotɔ aɖewo ate ŋu aƒo nya ta be ne ʋumenu suesuewo ate ŋu atso amegbetɔ ɖeka me age ɖe bubu me le dzɔdzɔme nu alea la, ke yewoate ŋu axɔ ʋumenu sue aɖe si woɖe tso ʋutsi alo ʋumenugbagbeviwo me.\nAme geɖe alɔ̃ be woazã dɔyɔɖaŋu ɖesiaɖe si dze abe ɖe wòaɖe vi enumake ene na yewo, eɖanye dɔyɔɖaŋu siwo wonya be egblẽa nu le lãmesẽ ŋu gɔ̃ hã, abe alesi wòle le atike siwo wokpɔ tso ʋu me gome ene. Kristotɔ ɖianukware dzea agbagba be nukpɔsusu si yi ŋgɔ, si da sɔ eye melɔ ŋutilã me viɖewo ɖeɖeko ɖe eme o la nanɔ ye si. Yehowa Ðasefowo kpɔa ŋudzedze ɖe agbagba siwo atikenyalawo dzena be woawɔ atike adodoe na yewo la ŋu, eye wodaa atikewɔmɔnu ɖesiaɖe me viɖewo kple afɔkuwo kpɔna. Gake ne eku ɖe atike siwo wokpɔ tso ʋu me ŋu la, wobua nusi Mawu gblɔ kple woawo ŋutɔ kple Agbenala la dome ƒomedodo ŋu nyuie.—Psalmo 36:10.\n^ mm. 13 Kpɔ “Nyabiabia Siwo Tso Exlẽlawo Gbɔ” si dze le Gbetakpɔxɔ, December 1, 1978, (Eŋlisigbe me tɔ, June 15, 1978) kple Gbetakpɔxɔ, October 1, 1994 me. Atikeɖaƒewo wɔ atike aɖewo siwo womeɖe tso ʋu me o siwo woate ŋu aŋlɔ na ame ɖe ʋumenu suesue siwo wozãna tsã teƒe.\nÐe kɔdzidɔwɔla siwo akpɔ gbɔnye la katã nya be esi menye Yehowa Ðasefo ta la, nyemedi be woado ʋu (ʋu ŋutɔŋutɔ, ʋumenugbagbevi dzĩwo, ʋumenugbagbevi ɣiwo, ʋumenugbagbevi gbabɛwo, alo ʋutsi) aɖeke nam eɖanye nɔnɔme ka ke mee meɖale oa?\nNe atike siwo woaŋlɔ na wò dometɔ aɖe nye esi wokpɔ tso ʋutsi, ʋumenugbagbevi dzĩwo alo ɣiwo, alo ʋumenugbagbevi gbabɛwo me la, bia be:\nNe meva bu nya sia ŋu yi ŋgɔe vɔ la, ɣekaɣie mate ŋu ava gblɔ nye nyametsotsoa na wò?\nw04 6/15 axa 29-31


Ŋkuléle Ðe Xexea Me Ŋu | Nyɔ! March 2014\nGBE BUBU Afrikaans Albanian Amharic Arabic Armenian Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Igbo Iloko Indonesian Italian Japanese Kinyarwanda Kirghiz Kirundi Korean Latvian Lingala Lithuanian Macedonian Malagasy Maltese Myanmar Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Turkish Twi Ukrainian Urdu Vietnamese Xhosa Zulu\nDzɔdzɔmeŋutinunyalawo ƒe ƒuƒoƒo aɖe xɔe se be anyigba si ʋuʋu le ƒe 2011 me le Lorca si le Spain ƒe anyiehe la anya tso amegbetɔwo ƒe nuwɔnawo gbɔ. Ame asieke ye tsi anyigbaʋuʋu ma me eye ame geɖewo xɔ abi. Anyigbaŋutinunyalawo va kpɔe be ale si wohea tsi gbogbo aɖewo tsoa to me le nuto ma me tsɔ dea nukuwoe la wɔ akpa aɖe le anyigbaʋuʋu gblẽnu ma me.\nModzakaɖetsaɖila siwo tso China zã Amerika dɔlar miliɔn akpe 102 ɖe dutamɔzɔzɔ ŋu le ƒe 2012 me. Le Dukɔ Ƒoƒuawo Ƒe Xexea Me Ƒe Tsaɖilawo Ƒe Habɔbɔ ƒe nya nu la, esiae nye zi gbãtɔ China xɔ nɔƒe gbãtɔ le gazazã ɖe dutatsaɖiɖi ŋu ta, eye Germany kple United States kplɔe ɖo. Dukɔ eve siawo dometɔ ɖe sia ɖe ya zã Amerika dɔlar miliɔn akpe 84 ko ɖe dutatsaɖiɖi ŋu.\nLe numekuku aɖe si wowɔ heta ɖe Britaintɔwo ƒe nyadzɔdzɔgbalẽ aɖe (BMJ) me nu la, wolé ŋku ɖe ame siwo ade 68,000 ŋu le Japan hena ƒe 23 le mama dedie nu. Numekulawo kpɔe be nyɔnu siwo wodzi le ƒe 1920 va ɖo ƒe 1945 me siwo te atamanono hafi xɔ ƒe 20 la kuna ƒe ewo do ŋgɔ na nyɔnu siwo menoe kpɔ o; eye woƒe ŋutsuwo kuna ƒe enyi do ŋgɔ na ŋutsu siwo menoe kpɔ o.\nWode se ɖe aŋekotokuwo alo aŋekpetewo dɔdɔ tso duta, wo wɔwɔ kple wo zazã le dukɔa me nu be woatsɔ akpɔ tɔmelã kple godzilã siwo mia wo hekuna ƒe agbe ta. Dziɖuɖua le dzi dem ƒo be woazã akpete siwo wotsɔa nu siwo nyunyɔna bɔbɔe wɔ la boŋ.\nDzɔdzɔmefɔkuwo na dɔwɔƒe siwo xea nugblẽfe la ɖua agba Amerika dɔlar miliɔn akpe 50 ƒe sia ƒe. Tso ƒe 1980 me la, nuwo ƒe asi si le dzi yim na be agbaɖuɖu sia dzina ɖe edzi wòwua teƒe eve le ƒe ewo ɖe sia ɖe me.\nŊkuléle Ðe Xexea Me Ŋu—March 2014